Муҳими: Эътиборсиз бўлмайлик! — Фарғона шифокори\nЖамият Мутахассис минбари\nМуҳими: Эътиборсиз бўлмайлик!\n25.09.2016 22.05.2017 fsh.uz\nЖаҳон Соғлиқни Сақлаш Ташкилоти маълумотига кўра, дунё бўйича ҳар йили 50 минг нафар одам, 1 млн ҳайвон қутуриш касаллиги билан хасталанади. 10 млн. нафардан ортиқ одам ҳайвонлар тишланишидан жабрланади. Шунга кўра ЖССТ томонидан 28-сентябрь кунини — Бутун жаҳон қутуришга қарши курашиш куни деб эълон қилинган.\nҚутуриш касаллиги хавфли зооантропоноз касаллик бўлиб, вилоятимизда ушбу касалликнинг олдини олиш бўйича чора-тадбир ишлаб чиқилган.\n(гидрофобия-сувдан қўрқиш) — иссиққонли ҳайвонларда учрайдиган, нейротроп вирус қўзғатадиган, касалланган ҳайвоннинг сўлаги билан мулоқот натижасида (тишлаши, тирнаши, сўлаклаши ва бошқа мулоқотлар) юқадиган, марказий асаб тизимини чуқур шикастланиши билан кечадиган ва ҳозирги кунда давоси йўқ, ўлим билан якун топадиган оғир, ҳайвонлардан юқадиган, табиий ўчоқли, ўта хавфли юқумли касалликдир.\nҚутуриш инсониятга маълум бўлган энг қадимий юқумли касалликлардан бири ҳисобланади.\nТиббиёт илмининг султони ибн Сино ўзининг «Тиб қонунлари» асарида ҳайвонлар ва одамларда қутуриш касаллигининг кечишини, касаллик аломатларини ҳамда даволаш усулларини баён қилган.\nДунёнинг барча давлатларида қутуриш касаллигига қарши махсус тиббий ёрдам кўрсатиш тизими ташкил этилган.\nҚутуриш касаллиги ҳайвонлардан юқадиган юқумли касалликдир. Иссиқ қонли ҳайвонларнинг барчаси қутуриш касаллиги билан касалланади.\nҚутуришнинг табиий ўчоқлари — Ер куррасининг Антарктидадан ташқари барча ҳудудларида турли хил ҳайвонларда касаллик қайд қилиниб келинади.\nВирус қутуришга чалинган ҳайвонларнинг сўлаги билан ажралади. Вирус касалликнинг яширин даврининг охирги 10 кунида ва бутун касаллик даври мобайнида ажралади ҳамда тишлаш, сўлаклаш натижасида касаллик соғлом одамга ва ҳайвонларга тери ва шиллиқ қаватлар орқали юқади.\nҚутуриш касаллигининг манбаи бизнинг республикамизда 90 фоиздан ортиғи итлар ҳисобланади.\nОдамлар ўртасида касалликка берилувчанлик юқори. Касалликнинг асосий салмоғи 10-29 ёшликларга тўғри келади , ёввойи ва дайди ҳайвонлар билан мулоқоти чекланганлиги сабабли 4 ёшгача бўлган болалар қутуриш касаллигига деярли чалинмайди.\nБу даврнинг қисқа ёки узоқ давом этиши вируснинг патогенлигига, макроорганизмнинг реактивлигига, тишлаган, қутурган ҳайвоннинг турига, жароҳатнинг қаерда жойлашганлигига, катта-кичиклигига ва чуқур-юзакилигига боғлиқ бўлади. Болаларда яширин давр қисқароқ бўлади.\nЖароҳат бош ва юзда бўлса, касалликнинг яширин даври қисқаради.\nҚутуриш клиникасининг кечишига қараб, уч даврга бўлинади: бошланғич, қўзғалиш ва фалаж даврлари.\nКасалликнинг бошланғич даври 1-3 кун давом этади. Тишланган жой қичийди, тортишиб оғрийди, битган жароҳат ва чандиқ такроран яллиғланади. Бемор тушкунликка тушади, одамлар билан мулоқотдан қочади, уйқуси бузилиб, иштаҳаси бўғилади, унда қўрқув ҳисси пайдо бўлади, кайфияти ўзгариб туради, атрофга лоқайд бўлади. Беморнинг тана ҳарорати ўртача бўлади, эшитиш ва кўриш сезгирлиги ошади.\nКасаллик бошлангандан 2-3 кун ўтгач, беморда қўзғалиш, яъни касалликнинг авж олиш даври бошланади. Беморнинг тана ҳарорати кўтарилади, қон томирларининг уриши тезлашади, сувни кўрганда, ҳаттоки сув тўғрисида эшитганда ютиш мускуллари тортишиб, қисқариб, қаттиқ оғрийди, яъни беморда сувдан қўрқиш (гидрофобия) аломати пайдо бўлади. Хуруж ёруғликдан, баланд овоз ва шовқиндан ҳам вужудга келади.\nБемордан кўп сўлак оқиши давом этади, тана ҳарорати яна кўтарилади.\nШу ҳолатлар давом этиб, бемор юрак-томир фаолияти етишмаслиги, нафас марказининг фалажи оқибатида вафот этади. Бугунги кунгача қутуриш касаллигига даво топилмаган.\nҲақиқатан ҳам, қутуриш касаллиги билан ҳайвон касалланадими, одам касалланадими, давоси йўқ. Шу боис ҳам биз касалликнинг олдини олишни ўйлашимиз ва барчамиз касалликдан сақланишни, яъни ўзимизни ва бошқаларни ҳайвонлар тишлашига йўл қўймаслик чораларини кўриш билан шуғулланишимиз керак.\nҲайвонлар тишлашидан жабрланган одамларнинг ўз вақтида тиббий ёрдамга мурожаат этиши ва тегишли антирабик эмлашга жалб этилиши касалликнинг профилактикасида муҳим аҳамиятга эга.\nКўчадаги қаровсиз, дайди итлар одамлар учун қутуриш касаллигининг асосий манбаи эканлигини зинҳор унутмаслигимиз керак.\nЎзбекистон Республикаси Вазирлар Маҳкамасининг 2011 йил 8 июлдаги 202- сонли қарорини ва ССВнинг 23.01.2015 йилдаги 37-сонли буйруғини барча соҳаларда бажарилишини таъминлашимиз лозим.\nҚутуриш касаллигидан сақланиш учун эса қуйидагиларга эътибор беришимиз керак:\n— Ит сақлаш қоидаларига тўлиқ ва мунтазам амал қилиш;\n— Итларни худудий ветеринария хизмати идорасига ўз вақтида ҳисобга қўйиб, қутуришга қарши эмлатиш;\n— Эгасиз дайди итларни пайдо бўлишига йўл қўймаслик;\n— Борди-ю, бирор бир ҳайвон тишласа, зудлик билан тиббий ёрдамга мурожаат этиш ва мутахассис врачнинг тавсиясига кўра қутуриш касаллигига қарши ўз вақтида эмлатиш.\n— Аҳоли ўртасида қутуриш касаллиги ва уни олдини олиш тўғрисида тушунтириш ишларини доимо ўтказиб бориш.\nЮқоридаги тавсияларга амал қилинган тақдирдагина, биз давосиз ҳисобланган қутуриш касаллигидан ўзимизни ва яқинларимизни асраган бўламиз.\nФарғона вилояти ДСЭНМ ЎХЮК бўлими мудири.\n“Трамадол” савдоси билан шуғулланганлар ушланди\nДавлат хавфсизлик хизмати Фарғона вилояти бошқармаси ҳамда бошқа ҳуқуқ тартибот идоралари томонидан гиёҳвандлик воситаларининг ноқонуний айланмасига қарши кураш тадбирлари давомида айрим фуқароларнинг жинояти фош этилди. Марғилон шаҳрилик, 1982 йилда туғилган А. ...\nЭҳтиёт бўлинг, ўткир юқумли ичак касалликлари!\nФото: maikop.bezformata.ru Ўткир юқумли ичак касалликларини келтириб чиқарувчи микроорганизмлар айнан илиқ-иссиқ шароитларда тез кўпаяди. Касалликни турли микроорганизм ва бактериялар келтириб чиқаради. Ушбу касалликларнинг кеч баҳор, ёз ва ...\nТошлоқлик Азизбекнинг танасидан 16 дона игна топилган эди. Унинг бугунги ҳолати қандай?\nШу йилнинг январь ойида 11 ойлик чақалоқнинг танасидан 16 дона игна топилгани ҳақида шов-шувли хабарлар тарқалган эди. Фото: kun.uz Чақалоқ жарроҳлик амалиётига ётқизилгани, соғлиги ҳақидаги янгиликлар ҳеч кимни ...\nБутун дунёда энг улуғ касблардан бири шифокорлик ҳисобланади ва бу касб эгалари ўзларининг жонкуярликлари билан бошқа касб эгаларидан ажралиб туришади. Шифохонага борганимизда дардимизни тинглаб, унга даво топиб, бизни соғлигимиз ҳақида ...\nҚўқонлик талаба Украинада юксак натижани қўлга киритди\nХарьков тиббиёт университетида онкохирургия йўналиши бўйича таълим олаётган Қўқон шаҳрилик Олимжон Қодировнинг илмий иши Украинада иккинчи ўринга лойиқ топилди. Бу ҳақида Қўқон шаҳар ҳокимлиги матбуот хизмати хабар беради. [caption id="attachment_2916" align="aligncenter" ...\nАбитуриентлар учун 086 шаклдаги тиббий маълумотнома пулликми?\nШу кунларда юртимиздаги барча олий таълим муассасаларида 2018/2019 ўқув йили учун қабул жараёни қизғин давом этмоқда. Олий ўқув юртига ўқишга кириб малакали мутахассис бўлиб етишишни дилига туккан ҳар бир йигит-қиз ...\nЎзбекистонда Ибн Сино номидаги халқаро тиббиёт олимпиадаси ва илмий танлови ўтказилади\n2019/2020-ўқув йилидан тиббиёт ва фармацевтика кадрларини тайёрлаш ва узлуксиз касбий таълим жараёнларига ўқитишнинг кредит-модул тизими жорий этилади. Бу Президентнинг «Тиббиёт ва фармацевтика таълими ва илм-фани тизимини янада ривожлантириш чора-тадбирлари тўғрисидаги» ...\nТиббиёт коллежлари фаолияти босқичма-босқич такомиллаштирилиб борилади\nБугун мамлакатимизда ёшларни ўзи танлаган соҳанинг малакали мутахассиси бўлиб етишиши учун тизимда изчил ислоҳотлар ўтказилиб, таълим муассасаларининг моддий-техник базаси замон талабига тўлиқ жавоб бериш учун амалий ишлар қилинмоқда.\nҚабзиятга беэътибор бўлманг!\nҚабзият деб бир ҳафта давомида уч мартадан кам ич келишига ёки ўта қаттиқ шаклланган нажас ажралишига ёки нажас констенциясидан қатъий назар дефекациянинг ортиқча кучаниш билан кечишига ёки оз миқдорда ич ...\nОдилжон Умаров: “Олижаноб касб эгалари бўлган ҳамшираларимиз қаршисида ҳамиша таъзимдаман”\nРеспублика шошилинч тез тиббий ёрдам илмий маркази Фарғона филиалининг фаоллар залида 12 май – Халқаро ҳамширалар кунига бағишланган байрам тадбирида фидойи касб эгаларига яна бир бор эҳтиром кўрсатилди. Унда Фарғона вилоят ...\nЎзбекистон Республикаси доимий аҳолиси сони 2018 йилнинг 1 апрель ҳолатига кўра 32763,7 минг кишини ташкил этди. Жумладан, шаҳар аҳолиси сони 16583,0 минг кишини (жами аҳоли сонидаги улуши 50,6 %), қишлоқ аҳолиси сони 16180,7 минг кишини (49,4 %) ташкил этди. ...\nИш юзасидан кўчага чиқдим. Йўл-йўлакай "Гўзаллик салони"га кирдим. Хизмат кўрсатувчилар ҳимоя кийими ва ниқобда. Киришдан аввал ҳароратимни ўлчашди. Қўлларимга қўлқоп беришди. Масофа сақлаб туришимни тавсия қилишди. Бу каби тартибли ташкил ...\nТошлоқ тумани Тиббиёт бирлашмаси касаба уюшмаси қўмитаси томонидан 2018-йил 14-апрел куни Қувасой шаҳридаги “Ахмад-ал Фарғоний” дам олиш уйида бошланғич касаба уюшмалари ташкилотлар ўртасида спортнинг мини-футбол тури бўйича “Хотира турнири” бўлиб ўтди. Мусобақада Тошлоқ тумани Тиббиёт бирлашмасининг 7 та жамоадан иборат ...\n← «Ибн Сино қасамёди» десак бўлмайдими?\nДоривор ўсимликлар қадоқланмоқда →\nИжтимоий сўров: Тиббий ускунанинг тўғри ишлаётганлигига ишонасизми?\n10.10.2018 fsh.uz 328\n13.05.2018 fsh.uz 578\nТалабалар мустақилликни мадҳ этди\n04.09.2019 fsh.uz 315


12:33 05.05.2017 (Янгиланган 13:00 05.05.2017)\nБунёдкор футбол клуби мураббийлик штабида ўзгаришлар амалга оширилди. Сергей Лушчан ўз аризасига биноан мураббийликдан озод қилинди\nТОШКЕНТ, 5 май — Sputnik. "Бунёдкор" клуби бош мураббийи Сергей Лушан ишдан бўшатилди. Бу ҳақда клуб расмий сайтида маълум қилинди.\nРасмий баёнотга кўра, жамоанинг жорий мавсум ОЧЛ ва олий лигадаги натижалари қониқарсиз деб топилди.\nФутбольный клуб "Бунёдкор"\nБугун, 5 май куни "Бунёдкор" клубига Миржалол Қосимов янги бош мураббий этиб тайинланди.\nМаълумот учун, Миржалол Қосимов 2015 йилнинг ёзида МТЖ мураббийлигидан истеъфога чиқарилган эди.\n"Бунёдкор" жамоасининг эндиликд собиқ мураббийи Сергей Лушчан ўз аризасига биноан мураббийликдан четлатилди. Лушчан раҳбарлиги остида Бунёдкор 122 та учрашув ўтказган, 63тасини ғалаба, 27 тасини дурранг натижа билан якунлаган.\n32та ўйинда эса мағлубиятга учраган. Сергей Иванович ўз фаолиятини Бунёдкор футбол мактабида давом эттириши эҳтимоли мавжуд, дейилган хабарда.\nЛушчан билан биргаликда Муҳиддин Ортиқов ҳам бош жамоани тарк этгани маълум қилинди.\nМиржалол Қосимов, футбол


Роскомнадзор Google’ни "россияликларга таҳдид қилганлик"да айблади\nРоскомнадзор Google’дан “россиялик фойдаланувчиларга қаратилган таҳдидлар”ни ўз сервисларидан ўчиришни талаб қилди. Бу ҳақда Россия регуляторининг телеграм-каналида маълум қилинган.\n“Аввалроқ Google.Translate сервисида экстремистик мазмундаги қоидабузарлик аниқланган эди. Мазкур сервис dear Russians (“қадрли россияликлар”) бирикмаси таржима қилиш учун киритилганда россиялик фойдаланувчиларга уни dead Russians (“ўлик россияликлар”) бирикмаси билан алмаштиришни таклиф қилган. Ҳолбуки бошқа миллатлар номи қўшилган қидириш сўровларида бунақа таклиф бўлмаган”, дейилган Роскомнадзор хабарномасида.\n“Интерфакс” хабар беришича, Google ширкати Google.Translate сервисидаги хатоликни бартараф этган.\n7 апрель куни Роскомнадзор “Россия қонунчилигини кўп марталаб бузгани учун” Google’га қарши “ахборот бериш ва иқтисодий мазмундаги мажбурлов чоралари” қўлланганини билдирган. “Яндекс” ва Mail.ru қидирув тизимлари Google ресурсларини “Россия қонунларини бузаётган” сайтлар ўлароқ кўрсата бошлаган. Бундан ташқари, Россия ҳукумати Google ва унинг ресурсларини реклама қилишни тақиқлаган.\nШунингдек, Роскомнадзор Google’га қарашли YouTube видеохостинги Украинада ўтказилаётган “ҳарбий амалиёт” ҳақида “фейклар” тарқатилаётган ва “Россия Қуролли кучлари обрўсига путур етказаётган” асосий ахборот майдонларидан бири эканини иддао қилиб келади.


Кийим тушда эхтиёт бўлинг нималарга этибор бериш керак - Tush tabiri\nАвтор tushlartabiri На чтение 7 мин Просмотров 4.2к. Опубликовано 21.10.2018\nТушда кийим куриш – турли башоратларни англатади. Ишларингиздаги муваффақият тушда қандай кийимкўришга боғлиқ: бутун ва тоза, ифлосланган ва йиртилган. Зўр, аммо урфда бўлмаган кийимларни кўриш – сиз омадли бўлишингиз, аммо қимматли ғояларни еътиборсиз қолдиришингизни англатади. Агар урфдан чиққан кийимни танлашдан бош торцангиз, яқин орада ҳозирги муҳитдан чиқиб кетасиз, янги ишларни бошлайсиз, янги севги алоқаларини ўрнатасиз. Буларнинг барчаси сизни бутунлай ўзгартиради.\nЎзингизни ва бошқалар тушда оқ кийимда кўриш – бу деярли доимо нохуш ўзгаришлар кутилаётганини билдиради. Оқ кийим кийгаб одам билан сайр қилиш – унинг учун касаллик ва хафагарчиликларни англатади, фақат агар у аёл киши ёки ёш бола бўлмаса. Охирги ҳолатда хушхабар ешитиш мумкин.\nТушда сариқ кийим кўрса – қизиқарли хурсандчиликлар ва иқтисодий муваффаққиятлар кутмоқликни англатади.\nТушда мовий кийим кўриш – сизнинг енергиянгиз ўз истакларингизга еришишга ёрдам бериши. Дўстларингиз сизни қўллаб-қувватлайди.\nҚизил кийимлар кўриш – ўз режаларингизни вақтида ўзгартирсангиз, ашаддий душманларингиздан халос бўлишингизни билдиради.\nЯшил рангли кийимлар кўриш – гуллаб-яшнаш ва бахт рамзи.\nТурфа рангли кийимлар – келажакда яхши ва ёмон ҳодисалар кескин алмашиб туришидан Кийим тушда курса.\nКекса одамни ёки ёш йигитни яхши тикилган костюмда кўриш – сиз баъзи нохуш ва ташвишли ишларни амалга оширасиз.\nАгар аёл тушида бошқаларнинг кийимларига ҳавас қилса – рашкка дучор бўлиши мумкин.\nЁш аёл тушида ўзини қора костюмда кўриши – тушкунлик ва умидсизликни билдиради.\nТушда янги кийим кўриш – сиз катталиги ва натижалари ҳайратлантирадиган режалар қуришингизни билдиради.\nЯрим яланғоч – фаровонликка еришиш.\nТушда кийиниш – муваффаққият ёки муваффақияцизлик белгиси, ўта баҳсли ҳолат.\nКўйлакни чўтка билан тозалаш – даромад.\nЕркак киши аёл кийимини кийса – нохушликлар.\nАёл еркаклар кийимини кийса – муваффаққиятга давогарлик.\nТушда кийим ёниши – ҳақоратланиш;\nТушга кийим алмаштириш кириши – ҳаётдаги ҳолатнинг ўзгариши, аёл учун турмуш ўртоғи ёки севгилиси ўзгариши.\nТушда ички кийим кўриш ва унда тўшакдан туриш – жуда қизиқарли янгиликларни ешитиш.TUSHDA ΟLGANCHAYΟN TUSHDA\nКўйлак кийиш – дўстлар орасида муваффақият қозониш, амбициялар.\nЯнги кўйлак – бу янги севги.\nКўйлак тикиш – жавоб бериш, шахсан қарор қабул қилиш.\nТушда кийим сотиб олиш – ҳасад.\nЖуда кўп кўйлак – ҳақорат, хафагарчилик.\nТурли рангли – йўлдан, саёҳат қилишдан ишора.\nСовғага кўйлак олиш – янги ишқий муносабатлар.\nОқ кўйлак – тўй бўлиши яқинлиги.\nАгар ёш аёл тушида чиройли, яхши тикилган кўйлак ёки блузка кўрса – у ўз одоби ва санъати билан билан омманинг ҳайратига сабаб бўлади. Агар у кўйлаги йиртиқ еканлигини кўрса – у ўзбошимчалик билан қилинган ишлари учун дакки ешитади.\nТушда кимдир сизга кийиншга халақит бераётганини кўриш – сизнинг тинч ишларингизга ёмон одамлар тўсиқ бўлишини англатади. Агар сиз ўз вақтида кийина олмай, бирон жойга кеч қолаверсангиз, бошқа одамларнинг юзаки фикрлаши туфайли асабийлашасиз Кийим тушда курса. Бундай туш одамларга ҳаётда кўпроқ ўзига ишониш, кўпроқ ишонч билан ҳаракат қилиш кераклигини айтади.\nТушда юбка кийиш – севимли инсон билан учрашиш.\nЮбканинг тўғри келмаслиги – кутилмаган меҳмонлар.\nКенг бўлиши – низоларнинг якунланиши.\nКўйлак ёки блузкани юбка ичига тиқиш – ким биландир ярашиш истаги бўлмаслиги.\nЯнги юбка – унутилмас ўтмиш.\nТушда плаш кўриш – мерос, ҳимояда бўлиш.\nПалто кўриш – янгиси ишларда ютқизиш; ескиси муваффаққиятлар; сотиб олиш – оилавий нохушликлар, дўстни йўқотиш.\nТушда халат кўриш – касаллик, оғриқ.\nЕркаклар костюми – пул йўқотиш.\nАёлларда костюм кўриш – фойдасиз қизиқишю\nКарнавал костюми – ишониб бўлмас хабар, ишларнинг кутилмаган бурилиши.\nБолалар карнавал костюми – ишларда ўзига хос омад.\nБор соҳасида: Яқинда сизнинг ишингизга буюртма келади.\nТıрмıклар: Қаранг — барча муносабатларингиз çöзüлеcек.\nЖанг: Жанг қилиш учун яхшилик билан мукофотланг. кўриш учун\nкураш — қўшниларингиз билан боғлиқ юрак йўқ; қонга қаранг\nкураш — ёмон келажак.\nЯлангоёқ юриш: сиз кўчмас мулкни сотиб оласиз.\nБооц: Wеар — яхши нарсаларни ўрганиш; қаттиқ — қийин\nҳаёт; йиртилгани — сиз ҳақсиз хафа бўласиз; сотиб олиш — боринг\nйўл; уларнинг кўпчилигини кўриш жараёни; тоза — сиз енг юксак шарафга ега бўласиз\nсевги йўқотиш катта йўқотишдир; яхшилик қилинг;\nСизнинг бизнесингиз муваффақиятли бўлади; ёғоч — мижозларни йўқотасиз;\nсомон — ишлаб чиқувчилардан еҳтиёт бўлинг; туристик бизнес сизга яхши маълум\nБаррел: Бўш — катта муаммо; тўлиқ бойлик;\nсıздıран — моддий йўқотишларни; кўп баррелларга қаранг — бойлик\nоилангиз; баррелдаги рақамларга қаранг — лотерея бахтига айланади\nНикоҳ (етишмаслиги, муҳтожлиги): Дадил бўлиш — енг яхши вақт келади.\nНикоҳ: Келиш — уларнинг ижросига қайтиш\nБиродар: Буни кўриш оилавий бахтдир; биродарингиз билан бирга бўлиш — бахтли\nҳолатлар; Биродарни йўқотиш учун — бўронли келажак сизни кутмоқда; У билан жанжаллашиш — сизлар\nБиродар қариндоши: Яқин қариндошига ташриф буюринг.\nБриллиант: Гет — ҳимоя қилиш ва ҳурмат қилиш; донатинг — исрофгарчилик;\nқаранг — ёлғон бахт; бармоғингизни кийиб олинг — сиз бошқача бўлади; йўқотиш —\nСизни хафа қилгайсизлар. ювиш — бахт, бойлик; олмосларни тўплаш —\nТıраş: Ўзингизга — мулкни йўқотиш; бошқаларга сочлар — яхши нарсаларни қидиряпсизлар\nодамлар Кийим тушда курса\nҚошлар: қоронғу — саломатлик; куйиш — мерос ҳақида низо; сочингизни қошлари —\nСиз бўш одамсиз\nТиклаш (агар ягона бўлса): Матнни ёпиш.\nТрамп: қўрқув ва ташвиш бўлиш; кўриш — ўзгариш.\nБирор нарсани ташлаш: Сизнинг мақсадларингиз амалга ошади. Ғазабга ташланг —\n(Visited 28 871 times, 6 visits today)


Испания қироли Мадрид метросига тушди (фото) - Zamin.uz\nИспания қироли Фелипе VI Мадрид метросига тушди ва унда «Туз» бекатидан «Чамартин» бекатигача борди. Тахминан шу йўналиш бўйлаб унинг бобосининг отаси қирол Альфонсо XIII Мадрид метросининг биринчи поездида 99 йил аввал — 1919 йилнинг 17 октябрида, метронинг расмий очилиш кунида ҳаракатланган. Бу ҳақда «РИА Новости»га таяниб Дарё хабар берди.\nҚўриқчилар билан ўраб олинган давлат раҳбарини вагондан чиққан кўп сонли хорижлик сайёҳлар танимади, шу вақтда қирол ҳам вагонга кирган. Бироқ қарама-қарши платформадаги йўловчилар давлат раҳбарини кўриб, «Яшасин Испания!», «Яшасин қирол», деб қичқиришни бошлаган.\nДавлат раҳбари метродаги сафарини мамлакат саноат вазири Реес Марото ва Мадрид ҳамжамияти ҳукумати раҳбари Анхель Гарридо ҳамроҳлигида амалга оширган. «Чамартин» бекатига етиб боргач, қирол «Тарихий поездлар» кўргазмасини кўздан кечирган. Кўргазмага Мадрид метрополитени поездлари, шу жумладан, унинг бобоси 99 йил аввал ҳаракатланган поезд ҳам қўйилган.\nФото: «РИА Новости» “Замин” янгиликларини “Инстаграм”да кузатиб боринг\n16-03-2020, 08:30, Дунё\nТайланд қироли ўз тансоқчиси бўлган генерал аёлга уйланди (видео)\n3-05-2019, 15:53, Дунё\n16-10-2018, 15:40, Дунё\n23-07-2018, 10:01, Дунё\nКаталония ниҳоят мустақил давлат сифатида тан олинди…\n24-06-2018, 10:30, Дунё\nИспания қироли Каталония референдумига муносабат билдирди\n4-10-2017, 11:03, Дунё


ЖАҲОНГИР МАМАТОВ׃ Ишоратлар | TURONZAMIN\nSiyosiy latifa →\nЖАҲОНГИР МАМАТОВ׃ Ишоратлар\nPosted on Monday, October 8, 2007\tby TURONZAMIN\nДИКТАТОРЛАР ВА ДЕМОКРАТЛАР\nБугун дунёдаги жуда кўп мамлакатларни диктаторлар бошқаришмоқда. Бу айниқса, мусулмонлар яшайдиган мамлакатларда кўпроқ.\nКимлардир диктаторларни тинч, инқилоб йўли билан ағдариш мумкин деб ҳисоблайдилар. Улар босиб ўтилган тарихдан мисоллар келтирадилар ва яқин тарихга назар ташлаб, Гуржистон, Украина ва Қирғиз инқилобларини мисол келтирадилар.\nАслида охирги бу уч мамлакатда золим диктатор эмас, мўътадил яккаҳоким раҳбарлар ҳокимият теппасида эдилар.\nДиктаторларни бир неча гуруҳга ажратиш мумкин, жумладан׃\n1. Айёр ва золимлар. Судан, Шимолий Корея, Бирма, Зимбабве, Ўзбекистон ва бошқа шу каби давлатларни ана шундай қаттоллар бошқаришмоқда.\n2.Замонасозлар. Покистон, Қозоғистон, Тожикистон, Туркманистон, Россия, Хитой ва ҳоказо мамлакатлар “теппа”сида шундай диктаторлар ўтиришибди.\nДиктаторлар йилдан-йилга айёрлашиб кетмоқдалар. Хавф қайси томондан келишини олдиндан тахмин қилиб, чорасини кўрмоқдалар ва бу борада ҳаммадан ҳам айёрликларини намойиш этмоқдалар.\nМухолифларини йўқотиш, ўзларига шерик, қалқон топишда ҳам устомонлиқ қилмоқдалар. Биргина Андижон воқеаларини ўйласангиз, Каримовнинг нақадар айёрона ҳаракатларини кўрасиз. У ва у кабилар тинимсиз ўйламоқдалар ва ўзларини қутқариб қолишнинг йўлларини топмоқдалар.\nУлар ҳали ҳам архаик кураш услубларидан бошқа нарса топганлари йўқ.\nСуиқасд уюштиришга уриниш… Бу темир йўлнинг ўртасида туриб олиб, келаётган поездга кесак отишдек гап. Қолаверса, бу демократликка зид.\nХалқни намойишларга чақириш… Бу диктаторларнинг қон ҳирсини қондиришга хизмат қилмоқда. Ҳар қанча халқ намойишга чиқса ҳам золим диктатор Андижондаги, Бирмадаги каби бостиради. Аммо нозўравон кураш усулларини ҳам ўрганиб бориш керак. Хусусан Ўзбекистонда бу Каримовдан кейинги раҳбарлар пайтида асқотиши мумкин, бугун эмас.\nДунё жамоатчилигидан мадад кутиш… Бу кўзи кўрдан кўча номини сўрашдек гапга айланиб қолаётир.\nХўш нима қилиш керак?\nҚаранг, ҳар йили компютерларнинг янги-янгиси чиқади. Программалари ҳам янгиланади. Шунга қараб уларга қарши вирусларнинг ҳам янгилари чиқади. Кейин вирусга қарши янги дастур ва ҳоказо. Ўн йил олдинги компютер ёнида ўтирган одам Интернет оламини деярли кеза олмайди ёки чўлоқ одам каби ҳаракат қилишга мажбур. Бутун технология, бутун олам ана шундай ривож топмоқда.\nДемократлар диктаторлардан орқада қолиб кетдилар. Уларга етиш ва ўзиш учун курашнинг тактика ва стратегияларини ўзгартиришлари лозим ва замонга мос ҳаракат қилишлари шарт. Масалан׃\n-бугун дунёда исломий радикализм ва терроризм деган гаплар диктаторларнинг энг катта баҳонаси, уларнинг тегирмонига сув қуймоқда ва демократлар биринчи галда ана шу тузоққа тушмасликлари зарур,\n-мукаммал бўлмаса ҳам Саакашвилли тажрибасини ўрганиб, уни такомиллаштириши керак. Жасур ва юрагида демократия ишқи бўлган, дунёни кўрган ёшларни ҳукуматга киритиш ва улар орқали ҳокимиятни ўзгартириш йўлларини қидириш лозим. Ўзбекистонда бугун сепилган уруғ Каримовдан кейинги ҳукумат пайтида куртак отган тақдирда ҳам бу катта одимдир. Чунки 16 йил жуда тез ҳувиллаб ўтиб кетгани каби яна 16 йил ўтиб кетиши ҳеч гап эмас,\n-ёш демократларни парламентга киритиш учун керак бўлса диктатор тузган партия ва ташкилотлардан ҳам фойдаланиш лозим ва ҳоказо.\nШундай қилинг, деяётганим йўқ. Булар ишоратлар, холос.\nГап шундаки, демократлар тактика ва стратегияларини қайта қурмасалар сайловлар диктаторларнинг “саҳна асари”га айланиб ўтаверади, демократларнинг ўрни эса Интернетдан ташқарига чиқмай қолаверади.\nThis entry was posted in 1.BOSH SAHIFA, Ishoratlar, Shu kunning gaplari, Uzbek. Bookmark the permalink.


Ким учун мусибат, ким учун мукофот - Fitrat.uz\nБош саҳифа / Хабарлар / Ким учун мусибат, ким учун мукофот\nAprel 18, 2018\tКим учун мусибат, ким учун мукофотda fikr bildirishni o'chirish 172 Кўришлар\nНью-Йоркда журналистика соҳасидаги нуфузли Пулитцер мукофотининг ғолиблари эълон қилинди.\n“Бадиий фотография” йўналишидаги мукофотни Мьянмадаги зўравонликлар сабаб Бангладешга қочишга мажбур бўлган қочоқ Роҳинжа мусулмонларининг расмлари билан Reuters агентлигининг фотомухбирлари қўлга киритди.\nШунингдек, New York Times ва Washington Post газеталари Доналд Трамп президентлик кампанияси иштирокчилари ва россиялик амалдорларнинг мумкин бўлган алоқаси атрофидаги жанжалларни ёритганлиги учун ғолиб деб топилдилар.\nТаъкидлаш жоизки, Пулитцер мукофоти 1917 йилдан буён бериб келинадиган журналистика, адабиёт ва мусиқа соҳаларидаги энг нуфузли мукофот саналади. 2018 йилдан бошлаб бу мукофот совриндорларига тақдим этиладиган рағбатлантириш пули 15 минг долларни ташкил этди.\nАввалги Қуддус араб туризмининг пойтахти\nКейинги Нафл намоз хонадонимиздаги барака калитидир!!!


Сўх анклави атрофидаги чегаранинг ёпиқлиги нафақат Ўзбекистон томонига, балки Қирғизистонга қарашли қишлоқларга ҳам салбий таъсирини кўрсатмай қолмади. Қирғизистон ҳукуматининг Боткен вилоятидаги вакили Жениш Раззаковнинг айтишича, иккита қирғиз қишлоғида озиқ-овқат муаммоси юзага келган.\n-Иккита қишлоғимизга автомобил йўли йўқ бўлиб қолди. Боткен туманида Бўжўй ва Қадамжой туманида Қорашўра деган қишлоқ бор. Бу икки қишлоқ Сўх анклави орқали туман марказлари билан боғланар эди. Сўх ёпилганидан кейин бу қишлоқлар автомобил алоқасидан узилиб қолди. Биринчи навбатда бу қишлоқларни озиқ-овқат ва тиббий хизмат билан таъминлаш керак, -деди Жениш Раззаков.\nҚирғизистон Фавқулодда ҳолатлар вазирлиги ҳақиқатан ҳам бу икки қишлоқда мураккаб вазият юзага келганини тасдиқлади. Автомобил йўли ёпилиб қолгани учун бу қишлоқларга озиқ-овқат маҳсулотларини ҳаво йўли орқали етказиб бериш зарур бўлмоқда. Бўжўй ва Қорашўра қишлоқларига Қирғизистоннинг турли бурчакларидан инсонпарварлик ёрдамлари жўнатилмоқда.\n-Фавқулодда ҳолатлар вазирлиги юкнинг бир қисмини вертолёт орқали Бўжўй ва Қорашўра қишлоқларига етказиб беради. Бугун Ўш шаҳри бу қишлоқларга олти тонна озиқ-овқат маҳсулотлари жўнатаяпти. Фавқулодда ҳолатлар вазирлиги эса аҳолини гигиена воситалари билан таъминлайди, -деди Фавқулодда ҳолатлар вазирлигининг бўҳронга оид вазиятлар бошқармаси бошлиғи Муҳаммед Сваров.\nРасмийнинг айтишича, Бўжўй қишлоғида 142 балоғатга етмаган бола ва ёши 18 дан ошган 500 одам истиқомат қилади. Қорашўра қишлоғида эса 100 дан ортиқроқ одам яшайди. Айни пайтда бу икки қишлоққа Сўх анклавини айланиб ўтувчи автомобил йўли очиш юзасидан ишлар олиб борилаяпти.\nОзодлик радиоси мустақил манбаларга таянган ҳолда Сўх тумани қамалда қолгани оқибатида анклавда озиқ-овқат муаммоси пайдо бўлётгани, нарх-наво кўтарилиб кетгани, бензин тугагани ҳақида хабар берган эди. Бу борада расмий Тошкент шу кунгача маълумот бермай келаётир. Тошкент расмийлари, шунингдек, 5 январдан 7 январгача давом этган Сўх жанжалига ҳам муносабат билдирганлари йўқ. Бироқ қирғиз расмийларининг билдиришларича, Ўзбекистон билан Сўх жанжали бартараф этилгач бошланган музокаралар давом этаяпти.\nҚирғизистон ҳукуматининг Боткен вилоятидаги вакили Жениш Раззаковга кўра, Ўзбекистон томони билан икки марта музокаралар ўтказилган. Қирғизистон Ўзбекистондан воқеа пайтида келтирилган зиённи тўлаб беришни, қирғизистонликларни гаровга олган сўхликларнинг жиноий жавобгарликка тортилишини талаб қилмоқда. Айрим маълумотларга қараганда, Ўзбекистон бу талабларни бажаришга розилик берган. Шунга қарамай, Сўх анклави чегараси қачон очилиши номаълумлигича қолмоқда.\nЖениш Раззоқов Ўзбекистон томони 6 январ куни қирғиз чегарачилари отган ўқдан камида учта ўзбекистонлик яралангани тўғрисидаги хабарлар ҳам ҳозирча ҳужжатлар билан далилланмаганини айтди:\n-Воқеалар пайтида Ўзбекистон томони қирғиз чегарачилари отган ўқдан ўзбекистонликлар ярадор бўлди деган маълумотни берган эди. Бироқ бугунги кунда бунга ҳеч қандай далил йўқ. Биринчи музокаралар чоғида ўзбек томони бу ҳақда айтган эди, аммо бирорта ҳужжат тақдим этмади. Кейинги учрашувда бу ҳақда мутлақо гапирилмади. Ўзбекистон томони ҳеч қандай талабларини ҳам билдирмади, -деди Жениш Раззаков.\n5 январ куни Қирғизистон чегарачилари икки давлат ўртасида баҳсли бўлиб тургани айтилаётган ҳудудга симёғочлар ўрната бошлаганига Сўх анклавидаги Хушёр қишлоғи аҳолиси норозилик билдирган эди.\n6 январ куни бу норозилик қирғиз чегарачиларини ўқ узишга мажбур қилган ва ҳар икки томондан одамлар гаровга олинган катта жанжалга айланди.\n7 январ куни жанжалнинг кескин фазаси тўхтатилган.\nЎшандан бери Сўх анклави қамал ҳолатида. Қирғизистон расмийлари кўрилган моддий зарар тўланмагунича йўлларни очмаслиги тўғрисида баёнот берган.\nСўх жанжали:Қирғиз қишлоқларида фавқулодда ҳолат\nСўхда бензин тугади\nСўх воқеаси ҳамкорликда текширилади


Давлат умумий ўрта таълим мактабларида (давлат таъминоти асосида) бепул ва пуллик асосда ташкил этиладиган хизматлар рўйхатларини тасдиқлаш тўғрисида Вазирлар Маҳкамаси қарор лойиҳаси муҳокамага қўйилди.\nҚарор лойиҳасида давлат умумий ўрта таълим мактабларида (давлат таъминоти асосида) бепул ва пуллик ташкил этиладиган хизматлар рўйхати тасдиқлаш назарда тутилган.\nБепул амалга ошириладиган хизматларга - дарсларни яхши ўзлаштира олмаган ўқувчилар билан қўшимча ишлаш; мактабнинг кутубхона фондидан фойдаланиш; йиллик тиббий кўрикдан ўтиш ва бошқа хизматлар киритиш кўзда тутилган.\nПуллик асосда ташкил этиладиган хизматлар эса: дарсликларни белгиланган тўлов эвазига ижарага олиш (биринчи синф ўқувчилари ва кам таъминланган оила фарзандлари бундан мустасно); умумий ўрта таълим мактабларининг ўқув дастурларида назарда тутилмаган (Давлат таълим стандартларидан ташқари) билимлар бўйича келишилган нархларда қўшимча таълим олиш;\nШунингдек, умумий ўрта таълим мактабининг узайтирилган кун гуруҳларида белгиланган тўлов асосида таълим-тарбия олиш; умумий ўрта таълим мактабининг асосий фаолияти ҳисобланмайдиган таълим-тарбия хизматларидан фойдаланиш (жумладан, ҳунар ўргатувчи ва спорт тўгараклар, қизиқишлар бўйича тўгараклар, якшанбалик мактаблари ва бошқа).\nҚарор лойиҳаси 20 октябргача муҳокама қилинади.


Гуантанамодаги ўзбек тутқунига бошпана берилди\n22 октябр 2021, Тошкент вақти: 10:29\nҲозир Гуантанамо қамоқхонасида 210 маҳбус сақланмоқда.\nШвейцария ҳукумати Американинг Гуантанамо қамоқхонасида сақланаётган ўзбекистонлик маҳбусга бошпана берадиган бўлди. “Швейцария инсонпарварлик тамойилларидан келиб чиққан ҳолда Гуантанамо қамоқхонасида ушлаб турилган ўзбек фуқаросини қабул қилишга қарор қилди”, дейилган Ташқи ишлар вазирлиги расмий баённомасида.\nШвейцария Федерал Адлия вазирилиги матбуот котиби Бригит Хаузер-Сюисс Озодлик саволларига жавоб берар экан, Швейцария ҳукумати Гуантанамодаги ўзбекистонлик маҳбусни гуманитар мақсадда ўз ҳимоясига олишга қарор қилганини айтди.\n- Биз гуманитар анъаналарга эгамиз. Шу боис ҳимоямизга муҳтож бўлган қочқинлар ва шахсларни биз доим ўз ҳимоямизга оламиз, - деди Бригит Хаузер-Сюисс.\nАдлия вазири Эвелин Видмер-Шлампфга кўра, Швейцария ўз ҳимоясига олишга қарор қилган Гуантанамодаги ўзбек маҳбуси терроризмга алоқадорликда гумон қилиниб, 2002 йилда Афғонистонда қўлга олинган.\nШвейцария расмийлари август ойида у билан учрашиб суҳбат ўтказган. Мулоқот давомида унинг террор гуруҳларига алоқадорлиги аниқланмаган. Ўз навбатида АҚШ вакиллари ҳам у кенг жамоатчиликка таҳдид солмаслигини айтган.\nБригит Хаузер-Сюисс Швейцария ҳукумати Гуантанамо маҳбусларидан тўрт нафарининг ишини кўриб чиққани ва фақат ўзбекистонлик маҳбусни қабул қилишни афзал кўрганини айтди.\n- Тўрт маҳбуснинг иши муҳокама қилинганида Женева расмийлари фақат ўзбекистонлик маҳбусни қабул қилишга қарор қилди,- дейди Швейцария Адлия вазирлиги расмийси.\nШвейцария ҳукумати ўзбек маҳбусининг манфаатини кўзлаб унинг исми, ёши ва Ўзбекистоннинг қайси вилоятидан экани ҳақидаги маълумотларни ошкор қилмади. Бироқ Бригит Хаузер-Сюисс у бўйдоқ эканини айтди.\nГуантанамодаги ўзбек маҳбуси Швейцарияга қачон келади деган саволга Адлия вазирлиги расмийси, бу АҚШ Конгрессияга боғлиқ эканини айтди.\n- Қачон келишини айта олмаймиз. Боиси АҚШ Конгресси унинг Швейцарияга келишига рухсат бериши керак. Конгресс қачон қарор қабул қилишини билмаймиз.\n"Гуантанамодаги ўзбек маҳбуси Швейцарияга келса, у қайси шаҳарда яшайди ва нима билан шуғулланади?" деган саволга Бригит Хаузер-Сюисс уни Женева минтақасига жойлаштириш ҳақида қарор қабул қилинганини айтди.\n- Дастлаб, менимча, у француз тилини ўрганади. Чунки Женевада француз тилида сўзлашилади. Кейин у Швейцариядаги интеграциялашиш ташкилотига қатнайди. Шундан сўнг ўзига иш излаши мумкин. Маълумотларга кўра, у таом пиширишни яхши кўрар экан. Шу боис ошпаз бўлиш истагини билдирган, - дейди Швейцария Адлия вазирлиги расмийси Бригит Хаузер-Сюисс Озодликка берган интервюсида.\nАҚШ 2001 йил охирида Афғонистонда ҳарбий амалиётлар бошлаганидан кейин ташкил этилган Гуантанамо қамоқхонаси инсон ҳуқуқлари ташкилотлари томонидан "ноқонуний", дея танқид қилиб келинди. Европа давлатлари Вашингтон расмийларини Гуантанамо қамоқхонасини ёпишга чақирган.\nАҚШ президенти Барак Обама ўзининг сайловолди кампанияси давомида Гуантанамо қамоқхонасини 2010 йил январигача ёпишни ваъда қилган. Яқинда Гуантанамони ёпиш муддати айрим сабабларга кўра 22 январга кечиктирилди.\nГуантанамони ёпишда Ғарб давлатлари Обамага ёрдам бериш учун маҳбусларга бошпана бермоқда. Швецариядан олдин Ирландия ҳукумати Гуантанамо қамоғида сақланган икки нафар ўзбек маҳбусига бошпана берган.\nУлар Ойбек Жабборов, Камолиддин Қосимбеков, Алишер Ҳамидуллаев ва Шохрух Ҳамидовлардир. Америкалик адвокатга кўра, улардан терроризм билан боғлиқ барча айблов олиб ташланган.\nҲозир Гуантанамо қамоқхонасида 210 нафар маҳбус сақланмоқда. Айни пайтда, АҚШнинг Колорадо ва Монтана штатларидаги қамоқхоналар ҳам Гуантанамонинг айрим тутқинларини қабул қилиб олиш истагини билдирган.


Москва шаҳридаги транспорт объектларида қўпорувчилик ҳаракатлари содир этишга тайёрланган ИШИД аъзолари қўлга олинди. Россия ФСБ маълумотига кўра, 4 кишидан иборат гуруҳ таркибига Россия ва Марказий Осиё фуқаролари кирган.\nЎтказилган махсус амалиёт вақтида уларнинг квартирасидан портловчи қурилмалар ишлаб чиқаришга ихтисослаштирилган лаборатория топилган. Ундан ташқари ишлатишган тайёр бўлган, турли темир бўлаклари билан тўлдирилган портловчи қурилма, ўқотар қуроллар, гранаталар ҳамда экстремистик адабиётлар ҳам аниқланган.\nМаълум қилинишича, террорчилар гуруҳи Сурия ҳудудидан туриб бошқарилган. Теракт амалга оширилганидан кейин улар Сурияга бориб ИШИД сафига қўшилишни режалаштирганди.\nМосква террорчилар ФСБ


3 сентябрь, 2020, 08:12\nВазият жиддий тус олмоқда.\nТўрт вазнда жаҳон чемпиони мексикалик Сауль "Канело" Aльварес 2020 йилда жанг ўтказмаслиги мумкин. Сауль DAZN платформасида ҳар бир жанги учун 35 миллион доллар гонорар учун 11 жангга шартнома имзолаган эди. Бироқ, DAZN қарорини ўзгартириб, ушбу маблағнинг ярмини таклиф қилмоқда. Бунга сабаб сифатида Сауль ва унинг промоутерлик компанияси “Golden Boy” йилига камида бир марта топ даражали боксчи билан жанг қилиш бўйича шартномага амал қилмаётгани ва кучсиз рақиблар таклиф қилаётганини билдирган.\n“Golden Boy” компанияси эса, бундан норози бўлмоқда. Ўрта вазндаги вакант бўлиб турган, WBC Super камари учун “Канело”га Aвни Йилдирим таклиф қилинган, аммо DAZN ушбу жангни тасдиқламаслиги айтиб ўтилган эди. Ҳозирда, мексикалик боксчига рақиб сифатида супер ўрта вазнда WBA чемпиони Каллум Смит ва ушбу вазнда WBO чемпиони Билли Жо Сондерс варианти илгари сурилмоқда ва бу борада музокараларга ҳам киришилган.


СамДАҚИ: Бу йил 83 нафар магистрнинг 74 нафари давлат гранти асосида ўқийди - zarnews.uz\nҚурилиш соҳаси бўйича мутахассислар тайёрлашга ихтисослашган Самарқанд давлат архитектура-қурилиш институтида абитуриентларни рўйхатга олиш давом этмоқда.\n– Янги ўқув йили учун институтимизда 18 таълим йўналиши бўйича кундузги таълим шаклида бакалаврлар тайёрлаш режаси 835 та (245 та давлат гранти, 590 та тўлов-контракт асосида) этиб белгиланган, – дейди Самарқанд давлат архитектура-қурилиш институти қабул комиссияси масъул котиби Ғулом Артиков. – Бу таълим йўналишлари қаторига бугунги кун талабларидан келиб чиқиб, “Интеръерни лойиҳалаш”, “Иқтисодиёт (тармоқлар ва соҳалар бўйича)”, “Урбанистика, шаҳарсозликни режалаштириш”, “Архитектура ёдгорликлари реконструкцияси ва реставрацияси” йўналишлари қўшилди. Қабул квоталари ҳам аввалги йилларга нисбатан ошди.\nҲозирда абитуриентлар институтимиз қабул комиссиясига келиб, учтагача таълим йўналиши бўйича тест синовларида қатнашиш учун рўйхатдан ўтмоқда. Бу жараёнда улардан фақатгина паспорт, умумий ўрта ёки ўрта-махсус маълумотга эгалиги ҳақидаги ҳужжат, имтиёзга эга бўлганлар учун имтиёзни тасдиқловчи ҳужжат сўралмоқда. Мактаб, коллеж ёки академик лицейни аввалги йилларда битирган абитуриентлар (ногиронлиги бўлган ёки тўлиқ давлат таъминотидаги шахслардан ташқари) тест синовларида иштирок этиши учун энг кам иш ҳақининг ярим баравари миқдоридаги тўловни амалга оширмоқда. Қабул ижодий имтиҳон асосида бўладиган таълим йўналишларида эса бундай тўлов ундирилмайди.\nШу кунгача комиссиямиз орқали бакалавр таълим йўналишларига 648 нафар абитуриент рўйхатдан ўтди.\nБу йил институтимизда етти йўналиш бўйича сиртқи таълим шакли учун 140 та ўрин ажратилган. Лекин бу чегара эмас, институт маъмурияти ички имкониятларидан келиб чиқиб, қўшимча контракт асосида ҳам талабаларни қабул қилиши мумкин. Сиртқи таълимдаги энг муҳим янгилик камида беш йиллик иш стажига эга ходимларнинг вазирлик, идора ва йирик хўжалик бирлашмаларининг (иш берувчилар) эҳтиёжларидан келиб чиқиб, уларнинг тавсияси билан имтиҳонсиз, суҳбат асосида ўқишга қабул қилинишидир.\nКейинги йилларда юртимизда олий таълим муассасалари илмий ходимлари, профессор-ўқитувчилар меҳнатига муносиб ҳақ тўлаш, уларни ҳар томонлама қўллаб-қувватлашга қаратилган эътибор бу йилги магистратура мутахассисликлари бўйича қабул квоталарида ҳам ўз аксини топмоқда. Институтимиз мисолида айтадиган бўлсак, 16 мутахассислик бўйича ажратилган 83 та ўриннинг 74 таси давлат гранти ҳисобланади. Яъни магистр ўқиш учун пул топишни эмас, фақат илм ўрганишни, илмий изланиш ва тадқиқотлар олиб боришни ўйлаши керак. Икки йил давомида шу соҳанинг етук мутахассиси сифатида маълумотга эга бўлиб, келгусида илмий фаолиятни давом эттириши зарур. Бундан ташқари, магистратурага ҳужжат қабул қилишдаги айрим чекловлар (бакалаврнинг қайси йўналишда таҳсил олганлиги) бекор қилинди.


БИРИНЧИ ЭКИНДАН 25 МИЛЛИОН | АгроОлам.Uz\nДомой Деҳқончилик БИРИНЧИ ЭКИНДАН 25 МИЛЛИОН\nБИРИНЧИ ЭКИНДАН 25 МИЛЛИОН\nЧўп суқса, кўкарадиган заминимизнинг ҳар бир қаричидан унумли фойдаланмаслик нотўғри.\nТоморқачиликда вақтида экиш ҳам жуда муҳим. Бугун бир кун кечикилса, эртага ҳосил олиш 15-20 кунга кечикади. Қибрайлик деҳқон Шавкат Инсопов ҳам ер билан тиллашадиган деҳқон. 25 сотих ерда оилавий деҳқончилик билан шуғулланади.\n— Биринчи экин ҳосилини олиб бўлгач, ерни дарров такрорий экин учун ҳозирладик, — дейди томорқачи ШавкатИНСОПОВ. — Томорқамиз ҳовлимиздан хийла олисроқда жойлашган. Ёзда у ерга чайла қуриб, мен, аёлим ва кичик ўғлим ишлаймиз. Худога шукр, ер ҳам ризқимиз, даромадимизни бериб турибди. Асосийси, ишдан қочмаслик.\n— Сир бўлмаса, биринчи экин ҳосилидан қанча даромад олдингиз?\n— 25 миллионлар атрофида даромад қилдик. Бунда қулупнайнинг янги, йирик ва серҳосил навини экканимиз, агротехникасини тўғри амалга оширганимиз қўл келди. Очиғи, ҳар бир навга алоҳида ёндашув керак бўлар экан.\n— Такрорий экинларга нималар эккансиз?\n— Шу йилнинг 27 июлида картошка, сабзи ва кечки бодринг экдик. 15 сотих ерга картошканинг серҳосил «Пикаро» ва «Санта», 10 сотихга сабзининг «Мирзойи сариқ» навини, уларнинг бир четига узун қилиб кечки бодринг экканмиз.\n— Дейлик, бир туп картошкадан қанча ҳосил олиш мумкин?\n— Агар ўз тажрибамдан келиб чиқиб айтадиган бўлсам, 4-5 килограммгача. 10 сотих сабзидан ҳам 4-5 тонна ҳосил олиш мумкин. Бодрингнинг 1 тупидан 2 килограммгача ҳосил териб олиш мумкин.\n— Ана шу такрорий экинлардан қанча даромад олишни кўзлаяпсиз?\n— Бу борада олдиндан бирон нима дея олмайман. Бу бозордаги нархга боғлиқ. Агар сиз эккан маҳсулот бозорда кўп бўлса, нархлар арзонлашиб кетади. Кам бўлса, баландроқ бўлади. Аммо етиштирган маҳсулотингиз арзонлашиб кетган тақдирда ҳам хафа бўлиш керак эмас. Чунки ўша маҳсулотлар билан рўзғорингиз таъминланган бўлади. Сиз эса, ортиқчасини бозорга олиб чиқасиз. Уни арзонга берсангиз ҳам, барибир даромад ҳисобланади. Лекин ҳамиша бозордан хабардор бўлиб туриш керак.\nНурбек ҒАФФАРОВ ёзиб олди.\n«Оила даврасида» газетаси\nБаъзи ўғитларнинг кўпайиб кетиши бошқа ўғитларнинг танқислигини келтириб чиқариши мумкинми?


Жим Керридан тортиб Брэд Питтгача: Актёрлик дипломига эга бўлмаган киноюлдузлар - Daryo\n12:34, 19.04.2020 41947\nЖим Керридан тортиб Брэд Питтгача: Актёрлик дипломига эга бўлмаган киноюлдузлар\n«РБК» кино соҳасида муваффақиятга эришиш учун, албатта, ушбу йўналиш бўйича олий маълумотга эга бўлиш лозим эмаслигини ўз мисолида кўрсатиб берган актёрлар ҳақидаги маълумотлар билан бўлишди.\n«Очлик ўйинлари» ва «Икс одамлар» фильмларининг юлдузи ёшлигидан театрга қизиққан ва мактаб давриданоқ турли спектаклларда иштирок этган. 14 ёшида эса ота-онасига келажакда актриса бўлмоқчилигини маълум қилган. Шундан сўнг улар қизалоқни Нью-Йоркка кастингга олиб борган. Бир неча йирик агентликлар қизалоқнинг иқтидорига юқори баҳо берган ва у тез орада телевизион шоуларда суратга туша бошлаган, кўп ўтмай «Билл Энгвалнинг шоуси» телесериалида ўз ролига эга бўлган. Суратга олиш ишларини якунлаш учун Женнифер Лоуренс Луисвиллдаги мактабини тезда тугатишга мажбур бўлган — у ўз тенгдошларидан икки йил олдин мактабни битирган. Шунга қарамай, актриса мутахассислик бўйича ўқимаган. Шундай бўлса-да, у энг кўп маош оладиган ҳамда тўртта йўналиш бўйича «Оскар»га номинант бўлган тарихдаги энг ёш актрисага айланди.\nДунёдаги энг машҳур комиклардан бирининг болалиги у қадар ёқимли ўтмаган. Жим Керрининг ота-онаси молиявий жиҳатдан катта қийинчиликларга учраган, оила ҳатто автофургонда яшашга мажбур бўлган. 16 ёшида йигитча мактабни ташлаб, шина заводига фаррош бўлиб ишга кирган. Жимнинг онаси оғир невроздан азият чеккани вазиятни янада мураккаблаштирган. Барча қийинчиликларга қарамай, Керри доимо ажойиб юмор ҳиссига эга бўлган. Бўш вақтида стендап-сценарийлар ёзган, клубларда чиқиш қилган ва кастингларга борган. Натижада Керри «Эйс Вентура: Уй ҳайвонлари қидируви» комедиясида бош ролни қўлга киритган. Айнан ушбу фильм унга катта машҳурлик олиб келган. Керри актёрлик факультетида ўқимаган, бироқ унда олий маълумот бор. 52 ёшида у тасвирий санъат докторига айланган.\nЖонни Депп Голливуднинг энг машҳур актёрларидан бирига айланишни режалаштирмаган. Унинг орзуси бошқа бўлган. Жим Керри каби Депп ҳам 16 ёшида мактабни ташлаб, ҳаётини мусиқага бағишлаган. Актёрнинг сўзларига кўра, икки ҳафтадан сўнг, ўқишни давом эттирмаслик фикрига келган. Бироқ йигитчанинг қизиқишидан бохабар мактаб директорини уни қўллаб-қувватлаб, мусиқий иқтидорини оширишни маслаҳат берган. Аввалига шундай ҳам бўлган, кейинроқ Николас Кейж Деппга актёр сифатида ўзини синаб кўришни таклиф этиб, уни агенти билан таништириб қўйган. Кўп ўтмай Депп «Вязов кўчасидаги даҳшат» фильмида суратга тушган, кейинроқ эса режиссёр Тим Бертон билан танишиб қолган. Депп олган илк гонорарларини актёрлик курсига сарфлаган, бироқ коллежда ўқимаган.\nНатали Портманнинг ҳақиқий исми — Нета-Ли Хершлаг. «Леон» фильмининг бўлажак юлдузи таниқли яҳудий шифокор оиласида туғилган ва оиласини ортиқча дахмазалардан халос этиш мақсадида таҳаллус олган. Ёзги таътилларни театр оромгоҳида ўтказган, бўш вақтида эса қунт билан ўқиб, илмий тадқиқотларда иштирок этган ва кастингларга борган. Кинода ишлаш учун моделлик карьерасидан воз кечган. Актёрлик бўйича ўқиш ўрнига, у Гарвардда психология факультетида таълим олишни маъқул кўрган. «Бу карьерамни барбод қилиб юборадими ёки йўқ, менга барибир. Киноюлдуз бўлгандан кўра, ақлли бўлган яхши», — дейди Портман. Кейинчалик актриса психологиядан олган билимлари иш жараёнида бир неча бор ёрдам берганини таъкидлаган. Яқинда эса Портман актёрлик маҳорати бўйича онлайн-курсини очди.\nГолливуднинг энг машҳур актёрларидан бири ҳисобланувчи Брэд Питт ўрта мактабни тугатгач, Миссури унитерситетига ўқишга кирган. У бир неча йил маркетинг ва журналистикани ўрганиб, реклама агентлигига арт-директор бўлиб ишга кирган. Шундай бўлса-да, Уильям Брэдли Питт диплом олмаган. Университетни битиришга икки ҳафта қолганида, у ўқишни ташлаб чўнтагида 325 доллар билан Лос-Анжелесга кетишга қарор қилган. Ўшанда у тўлиқ исмидан воз кечиб, Брэд Питтга айланган. Питт ётоқ топиш ва режиссёр Рой Лондоннинг актёрлик маҳорати дарсларига пул тўлаш учун ҳайдовчи, мебель юкловчи ва промоутер бўлиб ишлаган. Унга эпизод роллар таклиф этила бошлагач, барчаси ортда қолган. Шундан сўнг, ёш актёрнинг карьераси чўққига қараб кета бошлаган.\nХоакин Феникснинг мукофотлари қаторидан иккита «Олтин глобус», «Грэмми», Канн ва Венеция кинофестиваллари совринлари ўрин олган. «Joker» фильмидаги роли учун эса «Оскар» олтин ҳайкалчасини қўлга киритган. Томошабинларни актёр ўз қаҳрамони табиатини тўлиқ очиб бергани хайратлантирган. Ушбу роли учун Хоакин Феникс 24 килограммга озган ва бир неча ой давомида турли хил кулгиларни машқ қилган. Шундай бўлса-да, 45 ёшли Хоакин актёрлик бўйича мутахассисликка эга эмас. Феникс мазҳабпараст оилада туғилган, шу сабабли укалари ва опалари билан болалигидан кўчаларда юриб пул топишга мажбур бўлган. Иқтидорли болаларни Голливуд агентлиги пайқаб қолиб, рекламада суратга тушишга таклиф этган. Актёр ўзининг илк эпизод ролини саккиз ёшида ўйнаган, тўрт йилдан сўнг эса катта кинога қадам қўйган.\n23:54 Бугун 4430\n23:34 Бугун 2000\n23:28 Бугун 1834\n23:15 Бугун 2292\n07:11, 17.09.2021 89244\n09:52, 17.09.2021 65327\n20:16, 17.09.2021 61351\n09:14 Бугун 59711


Инвестиция дастурларини шакллантириш ва молиялаштиришнинг янги тартиби муҳокама қилинди — Ishonch Gazetasi\nМамлакатимиз Президенти Шавкат Мирзиёев раислигида 2018 йил 17 январ куни Ўзбекистон Республикасининг ривожланиш давлат дастурларини шакллантириш ва молиялаштириш бўйича жорий этилган янги тартиб асосида ишларни ташкил этиш масалаларига бағишланган видеоселектор йиғилиши бўлиб ўтди.\nЙиғилишда Ўзбекистон Республикаси Бош вазири ва унинг ўринбосарлари, Қорақалпоғистон Республикаси Жўқорғи Кенгеси раиси, Тошкент шаҳри ва вилоятлар ҳокимлари, тегишли вазирлик ва идоралар раҳбарлари иштирок этди.\nИлгари ушбу соҳа раҳбарлари юқори рақамлар ортидан қувиб, инвестицияларни жалб этиш ва ўзлаштириш бўйича кўрсаткичларни ошириб кўрсатишни касб қилиб олган эди. Бунинг оқибатида ҳокимликлар ва тармоқ раҳбарлари ушбу «юк»ни бажариш учун молиялаштириш манбаси кафолатланмаган ва ташаббускори аниқ бўлмаган, ҳудудлар ва тармоқлар ривожланишига мос келмайдиган самарасиз лойиҳаларни Инвестиция дастурларига киритишга мажбур бўлар эди.\nМасалан, 2012-2017 йиллар давомида «Ўзбекэнерго» акциядорлик жамияти томонидан умумий қиймати 3,3 миллиард АҚШ доллари бўлган 14 та лойиҳа инвестиция дастурларига киритилган. Кейинчалик уларнинг барчаси мақсадга мувофиқ эмас деб топилган ва ҳукумат қарорлари билан тўхтатилган. Энг ачинарлиси, мазкур лойиҳалар ҳужжатларини тайёрлашга 185 миллион АҚШ доллари сарфланган.\nМаълумки, инвестиция дастурларига иқтисодий асосланган, лойиҳа-смета ҳужжатлари тайёр бўлган лойиҳалар киритилиши зарур. Лекин илгари бундай ҳужжатлар лойиҳа инвестиция дастурига киритилгандан сўнг тайёрлаб келинган. Оқибатда лойиҳанинг дастлабки нархи ва тасдиқланган қиймати ўртасида баъзи ҳолларда ҳатто 80 фоизгача тафовут юзага келган. Бу бюджет маблағлари сарфи асоссиз равишда ошиб кетишига сабаб бўлган.\nЛойиҳалар пухта ҳисоб-китоб қилинмагани, уларни амалга оширишга инвесторларнинг ўз маблағлари жалб этилмагани оқибатида кўплаб корхоналар банкрот бўлган. Уларни соғломлаштириш вазифаси зиммасига юкланган тижорат банклари ҳам катта зарарлар кўрган. Шу боис жорий йилдан бошлаб банкрот корхоналарни банклар балансига бериш амалиётига чек қўйилди.\nЮзаки ўтказилган иқтисодий таҳлил оқибатида лойиҳалар фойдаланишга қабул қилинганидан кейин ҳам ўзини оқламаган — хомашё йўқлиги, энергия ва газ билан таъминланмагани, иқтисодий жиҳатдан самарасиз бўлгани сабабли маҳсулот ишлаб чиқариш ўзлаштирилмай қолган.\nПрезидентимизнинг 2017 йил 18 декабрдаги «Ўзбекистон Республикасининг ривожланиш давлат дастурларини шакллантириш ва молиялаштиришнинг янги тартибини жорий этиш тўғрисида»ги қарори юқоридаги каби таҳлиллар натижасида қабул қилинди. Қарорга мувофиқ, мамлакатимизда тармоқ ва ҳудудий лойиҳаларни амалга ошириш бўйича мутлақо янги тизим йўлга қўйилмоқда.\nБиринчи босқичда Ривожланиш концепциясини ишлаб чиқиш ва тасдиқлаш керак. Ушбу Концепция тармоқ, ҳудудий ва мақсадли ижтимоий-иқтисодий ривожланиш йўналишларини амалга ошириш бўйича стратегик вазифаларни ўз ичига олган ҳужжат бўлади.\nИккинчи босқичда Ривожланиш концепцияси асосида мақсади ва молиялаштириш манбалари аниқ бўлган 3 йиллик, яъни 2019-2021 йилларга мўлжалланган лойиҳалар портфели шакллантирилади. Ушбу лойиҳалар Инвестициялар бўйича давлат қўмитаси, Иқтисодиёт ва Молия вазирликлари билан келишилиб, Ўзбекистон Республикаси Президенти ҳузуридаги Лойиҳа бошқаруви миллий агентлигида экспертизадан ўтказилади. Ҳар бир лойиҳани амалга ошириш бўйича батафсил календар режаси ишлаб чиқилади.\nБундан буён Ривожланиш давлат дастурларига фақат дастлабки техник-иқтисодий асослари ва лойиҳа-смета ҳужжатлари мавжуд бўлган лойиҳалар киритилади, дея алоҳида таъкидлади Шавкат Мирзиёев.\nПрезидентимизнинг жорий йил 8 январдаги «Ўзбекистон Республикасининг давлат харидларини амалга ошириш, давлат дастури доирасидаги ҳужжатларни шакллантириш ва амалга ошириш бўйича комплекс экспертизанинг самарали тизимини ташкил қилиш тўғрисида»ги қарори соҳага оид яна бир муҳим ҳужжат бўлди. Унга мувофиқ, Лойиҳа бошқаруви миллий агентлиги ҳузурида Лойиҳалар ва импорт контрактларини комплекс экспертиза қилиш маркази ташкил этилди. Эндиликда лойиҳа, тендер ҳужжатлари ва импорт шартномалари ушбу марказда экспертизадан ўтказилади.\nДавлатимиз раҳбари тажриба тариқасида Тошкент шаҳри, Тошкент ва Самарқанд вилоятларида лойиҳаларни энергиятежамкор, замонавий қурилиш ва енгил конструкцияли материаллардан фойдаланган ҳолда амалга ошириш орқали уларнинг қийматини 20-30 фоизга арзонлаштириш амалиётини жорий этишни таклиф қилди.\nЙиғилишда инвестиция лойиҳаларини иқтисодий, молиявий ва технологик асосланган ҳолда ишлаб чиқишда лойиҳа институтларининг ўрнига алоҳида эътибор қаратилди.\nҲозирда лойиҳалаштириш институтларининг асосий мақсади лойиҳа қийматини баланд қилиб кўрсатиб, ундан тегишли юқори фоизли фойда олиш бўлиб қолган. Бугун буларнинг барчасига барҳам берадиган вақт келди, деди Шавкат Мирзиёев. «ЎзИнжиниринг» лойиҳалаштириш ташкилоти иқтисодиётнинг базавий тармоқларини лойиҳалаштиргани каби, қолган хўжалик бирлашмаларида ҳам ҳудди шундай мутасадди юқори малакали мутахассисларга эга бўлган ихтисослашган лойиҳа институтлари бўлиши керак.\nИлгари қарз, кредит ва грант маблағларини жалб қилиш ва улардан фойдаланиш борасидаги ишлар Ўзбекистон Республикаси Вазирлар Маҳкамаси ҳузуридаги Халқаро молия институтлари, ташкилотлари ва донор мамлакатлар билан ҳамкорлик қилиш, йирик ва стратегик муҳим инвестиция лойиҳаларини амалга ошириш масалалари бўйича идоралараро кенгаш томонидан ташкил этиларди. Бу ваколатли давлат органларининг масъулияти ва ташаббускорлигини пасайтириб, ортиқча бюрократик тартиб-таомиллар ва харажатларга олиб келарди.\nПрезидентимизнинг 2017 йил 20 декабрдаги «Халқаро ва хорижий молия институтлари билан ҳамкорликнинг самарадорлигини янада ошириш чора-тадбирлари тўғрисида»ги қарорида давлат бошқаруви органларининг етакчи халқаро ва хорижий молия институтлари билан ҳамкорлик қилиш бўйича ваколатлари аниқ белгилаб қўйилди. Барча даражадаги ҳокимликлар ушбу давлат органлари билан биргаликда иш олиб боради.\nЙиғилишда бюджет ва инвестиция маблағларидан оқилона фойдаланиш, молиялаштириш базасини кенгайтириш, солиқ имтиёзлари тизимини такомиллаштириш ва бошқа масалалар муҳокама қилинди. Мутасаддиларга тегишли топшириқлар берилди.


Бокс тарихидаги энг яхши нокаутчилар - XABARDOR.UZ\nXABARDOR.UZ: Майнинг дастлабки якшанбасида Лас-Вегасда ўтган Флойд Мейуэзер ва Мэнни Пакьяолар ўртасидаги “аср жанги” кўплаб бокс мухлисларининг ҳафсаласини пир қилди. Шов-шувли тарзда реклама қилинган жанг Флойд томонидан қўлланган тактик курашга айланди, оқибатда ўта зерикарли ўтган баҳс америкалик боксчининг очколар бўйича ғалабаси билан ниҳоясига етди.\nЎтмишнинг қайси боксчилари Мэйузерга томошабоп жанг ўтказиш борасида сабоқ берган бўлишарди? Қуйида ўз рақибларини “парчалаб” ташлаган энг яхши нокаутчилар билан таништирамиз.\n1969-1995 йиллар давомида рингга чиққан америкалик оғир вазнли боксчи ишқибозлар орасида “аср панчери” лақабини олганди. Маълумот учун: панчер – жангни муддатидан олдин, кўпинча битта кучли зарба билан якунлайдиган боксчи. Шейверснинг статистикаси ёмонмас — 74 ғалаба, уларнинг 68таси нокаут орқали қўлга киритилган. Эрнининг кўплаб рақиблари, жумладан, Муҳаммад Али ҳам Шейверс каби ҳеч ким кучли зарба бера олмаслигини тан олишган. Эрни “Рокки 3” фильмида боксчи Клаббер Лэнг ролини ўйнаш учун синовдан ўтаётганида Сильвестр Сталлоннинг биқинига зарба беради. Шейверс бу ролга олинмаган, лекин Сталлоненинг узоқ вақт кўнгли айниб юрган.\nАмерикалик бу боксчи ҳаваскорлик боксидаёқ рақибларининг юзи ва қовурғаларини синдирган. Мехикода ўтган 1968 йилги Олимпиада финалида Форман боксчи Йонас Чепулиснинг юзини “бўтқа”га айлантириб ташлаган. Жоржнинг ҳисобида 76та ғалаба (68та нокаут) ва кўплаб синган жағлар ҳамда тишлар бор. Аммо у Муҳаммад Алига қарши ҳеч нарса қила олмаган ва барча чемпионлик унвонларини бой берган.\nТемир Майкдан зарба ўтказиб юборган боксчиларнинг кўпчилиги биринчи раунддан кейиноқ касалхонага жўнаган. Тайсон метин ҳимоя, катта тезлик ва ҳужумни уйғунлаштирган бўлиб, унинг рақиблари тиббий суғуртанинг барча бандларидан фойдаланишдларига тўғри келган. Афсуски, “нокаутлар қироли” кейинчалик алкоголь ва гиёҳванд моддаларга ружу қўйган.\nБутун дунёга машҳур британиялик боксчи Майк Тайсон ва Виталий Кличкони енгиб, учта камар билан рингни ғолибона тарк этган. Льюиснинг зарбаси қандай кучга эга эканлигини нафақат унинг рақиблари, балки бокс мутахассислари ҳам муносиб баҳолашган.\nФрейзер “Маниладаги триллер” — 1975 йилги бокс жангининг иштирокчиларидан бири бўлган. У Муҳаммад Али билан биргаликда ўтган асрнинг энг томошабоп жангларидан бирини намойиш этган.\nЖонинг айтишича, у болалигида фермадаги чўчқа уни йиқитиб юбориши натижасида болакайнинг қўли синиб қолади. Оқибатда унинг қўли нотўғри ўсади. Жо қўлини фақат маълум бир бурчак остида букиши мумкин эди, лекин бу бурчак хук зарбаси бериш учун жуда қулай бўлиб чиқди. Доимий машқлар орқали Фрейзер маҳоратини оширди, унинг берган хукларидан сўнг кўплаб рақибларининг “бошидан тутун чиқиб” кетарди.\nСамоалик оғир вазнли бу боксчининг бўйи унчалик баланд бўлмаса-да (1,78 метр), зарба кучи даҳшатли эди. Туанинг рақиблари кўпинча жангнинг ўртасигача зўрға етиб боришарди. Жон Руисга қарши ўтказган биринчи чемпионлик жангида Туа атиги 19 сонияда ғалабага эришган.\n“Катта О” ҳам рингни чўзилиб ётган рақибларига нигоҳ ташлаганча тарк этишни хуш кўрган. Маскаев эришган 39 ғалабанинг 28тасида нокаут қайд этилган. Унинг машҳур америкалик Хасим Раҳмонга берган зарбаси унутилмайдиган зарба бўлган. 1999 йилда Маскаев Раҳмонга шундай зарба берганки, Ҳасим рингдан ташқарига учиб тушган. “The Ring” журнали эса уни “Йил нокаути” деб эълон қилган. 2006 йили эса “Катта О” 12 раундлик жангда WBC йўналишида чемпионлик камарини қўлга киритган.\nВладимир Кличко чемпионлик камарларини қўлга киритгунига қадар унинг иштирокидаги жангларни ухлаб қолмасдан кўрса бўларди. “Доктор Куволда” ҳисобида 64 ғалаба ва 53 нокаут бор, акаси Виталий эса (у ҳам “Доктор”, фақат “Темир мушт”) рақибларини 41 марта қулатган.\nХолифилднинг Майк Тайсонга қарши ўтказган жанглари барча бокс ишқибозлари такрор-такрор кўрадиган жангга айланган. Эвандернинг айтишича, Темир Майкнинг зарарли одатларга берилиши уни бокс билан янада кучлироқ шуғулланишга мажбур қилган. 1997 йилда ўтказилган реванш жанги эса “The Ring” журнали томонидан “Йил воқеаси”, деб эътироф этилган.\nЦзюнинг зарбаларидан кўплаб машҳур америкалик ва мексикалик боксчилар “тотиб” кўришган. Константиннинг энг ёдда қоларли жанги эса америкалик Заб Жудага қарши ўтказилган. Дастлабки раундда Жуда фаоллик билан ҳаракат қилган, иккинчи раундда эса тенгкурашлар остида ўта бошлаган. Лекин раунд охирида Цзю Забга шундай кучли зарба берганки, Жуда бир зарбадан кейин икки марта йиқилган. Рефери америкалик боксчининг эътирозига қарамасдан жангни тўхтатган.\nAka uka klichkolarga nima bor bu reytingda?


Эндиликда соғлом, маънан баркамол, интеллектуал салоҳиятли ёшларимиз дунёнинг тараққий топган мамлакатларидаги тенгдошлари билан барча соҳада бемалол баҳслаша -оладилар. Бинобарин, бу Юртбошимиз таъбири билан айтганда, ҳеч кимдан кам бўлмаган ва кам бўлмайдиган навқирон авлод — Мустақиллик ёшларини вояга етказиш бўйича олиб борилаётган кенг кўламли ислоҳотлар самарасидир.\nБу борада амалга оширилаётган ишлар нечоғли тўғри ҳамда оқилона эканлиги ўтган вақт мобайнида амалда ўз исботини топди. Президентимизнинг мамлакатимизни 2015 йилда ижтимоий-иқтисодий ривожлантириш якунлари ва 2016 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузасида қайд этилганидек, Жаҳон банкининг “Бизнесни юритиш” рейтингига кўра, Ўзбекистон “Кичик бизнес субъектларига кредит бериш” деб номланувчи кўрсаткич бўйича сўнгги уч йилда дунё мамлакатлари орасида 154-ўриндан 42-ўринга кўтарилиб, ўтган йилнинг ўзида рейтингини 63 поғона яхшилаб олди. Ана шу йўналишдаги ислоҳотлар натижасида республикамиз ялпи ички маҳсулотида кичик бизнес ҳамда хусусий тадбиркорликнинг улуши 2000 йилдаги 31 фоиздан 56,7 фоизга етиб, мазкур соҳадаги жами саноат маҳсулотларининг учдан бир қисми, қишлоқ хўжалиги маҳсулотларининг 98 фоизи ишлаб чиқарилишини таъминламоқда. Жами аҳолининг 77 фоиздан ортиғи эса ушбу тармоқда банд.\nЭътиборлиси шундаки, оиласи фаровонлиги ва мамлакатимиз тараққиёти йўлида меҳнат қилаётган ишбилармонлар сафи касб-ҳунар коллежлари ёки олий ўқув юртларини битирган ёш мутахассислар ҳисобига йил сайин кенгайиб бораётир. Бу эса ҳар биримизда фахр-ифтихор туйғуларини уйғотмоқда. Чунки улар — ўзбек фарзанди, Ўзбекистон номли муқаддас Ватаннинг келажаги, юрт равнақига ҳисса қўшаётган баркамол авлод вакилларидир.\nМазкур жараёнда давлатимиз раҳбарининг 2006 йил 5 майдаги “Микрокредитбанк” акциядорлик тижорат банкини ташкил этиш тўғрисида”ги Фармони асосида ўз фаолиятини йўлга қўйган ушбу молия муассасасининг алоҳида ўрни бор. Бинобарин, ўтган вақт мобайнида банк кичик бизнес ва хусусий тадбиркорлик соҳасининг юксалиши, хотин-қизлар, шу жумладан, тадбиркор ёшларни қўллаб-қувватлашга ихтисослаштирилган йирик молия муассасаси сифатида шаклланди. Ҳозирги кунда унинг 85 та филиали, 142 та минибанки орқали 200 мингдан зиёд хўжалик юритувчи субъектлар ҳамда жисмоний шахсларга кенг кўламдаги банк хизматлари таклиф этилаяпти.\nБанк фаолият бошлаганидан буён ўтган ўн йилни сарҳисоб қиладиган бўлсак, тадбиркорлик субъектларига 3 триллион сўмдан зиёд кредит ажратилиб, 1,6 триллион сўмлик микромолиявий хизматлар кўрсатилди. Пировардида қарийб 1 миллионта янги иш ўрни яратилди. Ёш тадбиркорларга берилган имтиёзли кредитлар ҳажми эса 300 миллиард сўмга етди.\nБанк Ўзбекистон Республикаси Олий ва ўрта махсус таълим вазирлиги Ўрта махсус, касб-ҳунар таълими маркази, Ўзбекистон Хотин-қизлар қўмитаси, “Камолот” ёшлар ижтимоий ҳаракати билан ҳамкорликда кўплаб лойиҳаларни амалиётга татбиқ этиб келмоқда. Сабаби, ҳар қандай касб-ҳунарга ёшликдан меҳр қўйиб, унинг сир-асрорлари пухта ўрганилсагина, соҳанинг чинакам билимдонига айланиш мумкин. Шу маънода, банк тадбиркорликка билиму маҳорати, куч-ғайратини астойдил сафарбар қилишни истаган ёшлар билан ишлашни ўзининг муҳим вазифаси, деб билади. Бу йўналишда “Камолот” ЁИҲ билан бирга “Ёш тадбиркор — юртга мададкор” лойиҳаси, Ўзбекистон Республикаси Олий ва ўрта махсус таълим вазирлиги ҳамда Ўзбекистон Савдо-саноат палатаси билан ҳамкорликда касб-ҳунар коллежлари ва академик лицей битирувчилари бандлигини таъминлаш, уларда тадбиркорлик кўникмаларини шакллантириш, якка тартибдаги меҳнат фаолиятини йўлга қўйишга кўмаклашувчи “Менинг бизнес ғоям” танлови ўтказилаётгани бежиз эмас.\nҚолаверса, олий ўқув юртлари битирувчиларининг тадбиркорликка қизиқишини кучайтириш мақсадида ташкил этилаётган “Диплом билан — бизнесга” мавзуидаги ўқув-семинар кўмагида кўпгина йигит-қизларимиз ўз бизнесларини йўлга қўйиб олишмоқда.\n— Ёшлик инсон умрининг шижоатли, орзу-умидларга лиммо-лим палласидир, — дейди Оқолтин маиший хизмат кўрсатиш касб-ҳунар коллежи битирувчиси Ҳилола Исмоилова. — Бу чоғда олинган билим ёки ҳунарни тошга ўйилган нақшга қиёслашлари бежиз эмас. Ҳозирги кунда юртимизда ёшларни қўллаб-қувватлашга қаратилаётган эътибор миқёси шунчалик кенгки, тенгдошларимнинг аксарияти мазкур имкониятлардан самарали фойдаланишмоқда. Демак, ёшлар ҳаётда ўз ўрнини топиб, жамиятга фойда келтиришга интилаяпти. Хусусан, ўзим ҳам коллежда ўқиш давомида ҳунар сирларини пухта ўргандим. Яратилган имтиёзлар туфайли ёнимга бир неча тенгдошларимни олиб, маҳалламизда “Гўзаллик салони” очдим. Орзуларим рўёбга чиқаётганидан ниҳоятда мамнунман.\nАйни пайтда банк томонидан Президентимизнинг 2010 йил 28 июлдаги “Таълим муассасаларининг битирувчиларини тадбиркорлик фаолиятига жалб этиш борасидаги қўшимча чора-тадбирлар тўғрисида”ги Фармони талабларидан келиб чиқиб, барча ҳудудда Ўзбекистон Республикаси Марказий банки, сиёсий партиялар ҳамда Ўзбекистон Хотин-қизлар қўмитаси ҳамкорлигида анъанавий тарзда “Микрокредитбанк” сармоялари — тадбиркорлик, бунёдкорлик ва тараққиёт хизматида!” шиори остида семинарлар уюштирилмоқда.\nУшбу тадбирдан кўзланган мақсад касб-ҳунар коллежлари битирувчиларининг банк хизматларидан фойдаланиш имкониятини янада кенгайтиришдан иборатдир.\n— Бир неча йиллардан буён кулоллик корхонасини ташкил қилиш ғоясини ўйлаб -юрардим, — дейди Шаҳрихон туманидаги Янги ҳаёт маҳалласида яшовчи ёш тадбиркор Азизбек Аҳмаджонов. — Банк кўмаги билан ниятим амалга ошди. Устахонамизда тайёрланаётган сопол буюмларга талаб ортиб, буюртмачилар сони тобора кўпаймоқда. Ҳунаримни тенгдошларимга ҳам ўргатаяпман.\nОқолтин туманидаги “Аҳиллик” қишлоқ фуқаролар йиғини аҳли Маъмурахон Жамоловани “Қишлоқнинг илғор тадбиркори” деб атайди. Чунки аслида чеварлар оиласида тарбия олган бу қиз раҳбарлик қилаётган корхонада тикилаётган кийим-кечаклар ўзининг юқори сифати билан ажралиб турса, “Гўзаллик салони”да кўрсатилаётган хизматлардан аҳоли хурсанд. Ваҳолонки, илгари бундай хизматлардан фойдаланиш учун узоқ йўл босиб, туман марказига боришга тўғри келарди.\nБундан йигирма беш йил муқаддам, яъни Ўзбекистон эндигина мустақилликни қўлга киритган пайтларда республикамиз ҳукумати ҳамда Марказий банк олдида макроиқтисодий барқарорликни таъминлаш, миллий валютани муомалага киритиш, шу орқали мустақил пул ва сифат жиҳатидан янги банк тизимини яратишдек ўта масъулиятли вазифалар турар эди. Уларни ҳал этиш, ўз навбатида, улкан билим, етук салоҳият ҳамда жасоратни талаб қиларди.\nМана шундай мураккаб вазиятда давлатимиз раҳбарининг шижоати ва бевосита -раҳбарлиги билан бошланган иқтисодий ислоҳотлар ўз самарасини берди. Банклар ўртасида соғлом рақобат шаклланиб, мижозлар билан ишлаш тажрибаси юксак даражага етмоқда. Молия-банк тизимини ривожлантириш ҳамда ислоҳ этишга қаратилган тизимли чора-тадбирлар иқтисодиётимизни тараққий топтириш билан бирга, юртдошларимизнинг ҳаёт даражасини юксалтириш, турмуш шароитини тубдан яхшилашга хизмат қилаётгани билан аҳамиятлидир. Буни мамлакатимизда қулай ишбилармонлик ва инвестиция муҳити яратилгани, тадбиркорлик фаолияти ҳар томонлама қўллаб-қувватланаётгани мисолида яққол кўриш мумкин.\nШигер КАШИВАГИ, Япониянинг Кэйо университети профессори:\n— Ўзбекистонда тадбиркорлик фаолиятини юритиш шароитларини тубдан яхшилаш борасида қабул қилинган Фармон ҳамда қарорлар туфайли соҳа вакилларига банк хизматларидан фойдаланишда кўплаб енгилликлар тақдим қилинган. Уларнинг ижроси -доирасида кўрилган чора-тадбирлар натижасида сўнгги ўн йил мобайнида тижорат -банкларининг тадбиркорлик субъектларини кредитлаш ҳажми қарийб 20 баробар ўсиб, 45 триллион сўмга етгани ана шундан далолат беради.\nЯна бир эътиборли жиҳати, ёшлар бандлигини таъминлашда ҳам банкларингиз фаол иштирок этмоқда. Яъни юртингиз молия муассасалари касб-ҳунар эгаллаб, ҳаётга эндигина қадам қўяётган навқирон авлод вакилларига кредит маблағлари ажратиб, уларнинг жамиятда ўз ўрнига эга бўлишини таъминлаш учун ўзига хос ҳисса қўшиб келаяпти. Бунда, айниқса, ёш тадбиркорларнинг ҳақиқий кўмакчисига айланган “Микрокредитбанк” акциядорлик тижорат банкининг ўрни беқиёслигини алоҳида таъкидлаш жоиз.\nБуларнинг барчаси Президент Ислом Каримов томонидан ишлаб чиқилган ва дунё миқёсида тараққиётнинг “ўзбек модели” сифатида тан олинган ислоҳотлар самарасидир.\nОчиғи, истиқлолга қадар, асосан, тадбиркорлик соҳасини қўллаб-қувватлашга ихтисослаштирилган махсус молия муассасасини ташкил қилиш ҳеч кимнинг тасаввурига сиғмасди. Бевосита Президентимиз ташаббуси билан фаолият бошлаган “Микрокредитбанк” айнан мазкур соҳа вакилларига кўмак бериш орқали аҳолини, айниқса, ёшларни иш билан таъминлашга муносиб улуш қўшмоқда. Қолаверса, молия муассасаси томонидан таклиф этилаётган кредитлар бошқа молия институтларидагига нисбатан энг паст фоизлилиги билан ҳам ажралиб туради. Бундай қулай шартли ҳамда -имтиёзли маблағ тадбиркорлик билан шуғулланувчилар сафи тобора кенгайишида айни муддао бўлаяпти.\nБошқача айтганда, кичик сармоялар одамларни катта орзу-мақсадлар сари етакламоқда. Ёшларимизнинг иқтисодиётимиз барқарорлиги, элу юртимиз -фаровонлигини таъминлаш йўлидаги интилишларига кенг йўл очаяпти. Шу маънода, бугун ёшларимиз ҳал қилувчи куч бўлиб ҳаётга дадил кириб келмоқдаки, бунинг амалий самаралари кўзга яққол ташланаётир.\n«Микрокредитбанк» акциядорлик тижорат банкининг Кредитлаш департаменти директори.\nМазкур рукндаги бошқа мақолалар: « Юртимиз сарҳадларининг жасур посбонлари\tМатбуот маркази саммитга тайёр »


Экологик масалалар Тараққиёт стратегиясида алоҳида ўрин олади\nПойтахтимизда Ўзбекистон Республикаси Президентининг ўз лавозимига киришишига бағишланган тантанали маросим бўлиб ўтди ва унда Ўзбекистон Республикаси Президенти Шавкат Мирзиёев томонидан мамлакатимизнинг келгуси беш йилга мўлжалланган устувор йўналишлари тақдим этилди. Айтиш жоизки, бу воқеани Ўзбекистоннинг эртанги кунига бефарқ бўлмаган ҳар бир ҳамюртимиз катта қизиқиш билан кузатгани шубҳасиз.\nАввало, қайд этиш жоизки, мамлакатимизда бўлиб ўтган сайлов қонунчилигимиз халқаро талаблар асосида такомиллаштирилган, бутун сайлов жараёни янги ҳуқуқий асос – Сайлов кодекси асосида ўтди. Президентлик сайловининг барча босқичлари очиқлик ва ошкоралик тамойиллари асосида, ҳамма номзодларга тенг шароитлар яратилган бир муҳитда ўтди.\nҲозирги кунда 500 мингга яқин аъзолари бўлган Ўзбекистон Экологик партияси мазкур катта сиёсий жараёнда илк бор иштирок этди ва ўзининг сайловолди дастурини тақдим этди. Сайлов кампанияси давомида тарғибот-ташвиқот ишлари учун барча номзодларга демократик ва тенглик тамойиллари асосида бир хил шароит яратиб берилди.\nЎзбекистон Республикаси Президенти лавозимига киришар экан, давлатимиз раҳбари Шавкат Мирзиёев бир фикрни алоҳида таъкидлаб ўтди:\n«Барча орзу-интилиш ва ҳаракатларимизни бирлаштириб, сиёсий партиялар билан фаол ҳамкорлик қиламиз. Уларнинг сайловолди дастурларидаги муҳим амалий ғоя ва таклифлар келгуси фаолиятимизда эътиборимиздан четда қолмайди».\nМана шу ишончнинг ўзиёқ Ўзбекистон Экологик партияси сайлов кампанияси жараёнида илгари сурган ғоя ва таклифларини амалга ошириши учун катта имкониятдир. Бу сайлов жараёнида сайловчилар томонидан билдирилган таклифларни ҳаётга татбиқ этишимизда кенг йўл эканини қайд этиш жоиз. Зотан, мамлакатимизда экология ва атроф муҳит масалалари ҳамиша долзарб, она табиатимизни асраб-авайлаш барчамиз учун ҳаёт-мамот масаласидир.\nПрезидентимизнинг «бутун куч ва салоҳиятимизни ягона улуғ мақсадимиз – Янги Ўзбекистонни барпо этишга қаратамиз», деган чақириғи юз минглаб аъзоси бўлган Экологик партия аъзоларининг ҳам қалбида акс-садо берди, дастурий мақсадларимизга ҳамоҳанг бўлди деб айтсак муболаға эмас. Зотан, «Ҳаракатлар стратегиясидан – Тараққиёт стратегияси сари» деган тамойил асосий ғоя ва бош мезон сифатида кун тартибига қўйилгани ўзгараётган дунё билан ҳамқадам бўлишнинг яққол ифодасидир.\nЭндиликда ҳаётга татбиқ этиладиган Тараққиёт стратегиясида экологик масалаларнинг алоҳида ўрин олгани экопартиянинг дастурий мақсадларига тўла ҳамоҳангдир. Мамлакатимиз раҳбари ўз нутқида экологик таҳдидларнинг салбий таъсири ортиб бораётганини ҳам қайд этди. Оролбўйини экологик инновациялар ва технологиялар ҳудуди сифатида ривожлантириш, Бутунжаҳон экология хартияси ишлаб чиқилиши биз учун алоҳида аҳамият касб этади ва бу ишларда биргаликда бор куч ва салоҳиятимизни ишга соламиз.\n«Орол денгизининг қуриши билан боғлиқ вазият тобора кескин тус олмоқда. Шу борада биз Оролбўйини экологик инновациялар ва технологиялар ҳудуди сифатида эълон қилиш бўйича Бирлашган Миллатлар Ташкилоти Бош Ассамблеясининг резолюциясини ҳаётга татбиқ этишга доир тизимли ва комплекс чора-тадбирларни амалга оширишимиз лозим», дея қайд этди давлатимиз раҳбари.\nДарҳақиқат, БМТ Бош Ассамблеясининг «Оролбўйи минтақасини экологик инновациялар ва технологиялар ҳудуди деб эълон қилиш тўғрисида»ги махсус резолюциясининг қабул қилиниши ҳам минтақа давлатлари, айниқса Ўзбекистон учун экологик масалалар бундан кейин ҳам доимий кун тартибида эканидан дарак беради.\nПрезидентимиз юртимизда экологик таҳдидларнинг салбий таъсири ортиб бораётганини таъкидлар экан, мамлакатимизнинг турли ҳудудларида куни кеча содир бўлган қум бўронлари ҳам буни яна бир бор тасдиқлаганини қайд этди. Албатта бу каби ҳодисалар табиатга бугунги муносабатимизни ўзгартиришни, экологик масалаларга жиддий эътибор қаратишни тақозо этади.\nШу боис ҳам мамлакатимиз бўйлаб «Яшил макон» умуммиллий лойиҳасини амалга ошириш, лойиҳа доирасида йилига 200 миллион туп дарахт ва бута кўчатларини экиш ташаббуси жуда долзарб аҳамиятга эга. Юртимизнинг барча ҳудудларида «Яшил макон» кўкаламзорлаштириш 10 декабрга қадар дарахт экиш бўйича «долзарб 40 кунлик» эълон қилинди.\nЭътироф этишимиз керак, мана шу ташаббус халқимизнинг айни қалбидаги гап бўлди, ҳар бир юртдошимиз бу эзгу ишга бажонидил ҳисса қўшишга киришди. Жойларда мазкур хайрли ташаббус кенг қулоч ёзиб, юзлаб дарахт кўчатлари экилмоқда. Ўзбекистон Экологик партиясининг барча ходимлари, депутатлари ва фаоллари ҳам амалга оширилаётган дарахт кўчатлари ўтқазиш ишларида иштирок этмоқда. Ҳудудлар иқлим шароитига, тупроғига мос дарахт кўчатларини танлаш, экилаётган кўчатлар баравж ўсиб-униши учун етарли шароит яратишга алоҳида эътибор қаратилмоқда.\nБу саъй-ҳаракатларнинг барчаси кўп ўтмай ўз самарасини бериши шубҳасиз, юртимизда яшил макон, яшил масканлар сезиларли кўпаяди. «Яшил макон» умуммиллий лойиҳасидан кўзланганидек, шаҳарларимиздаги яшил майдонларни ҳозирги 8 фоиздан 30 фоизга оширишга эришилади.\nЎзбекистон Экологик партияси аномал иқлим ҳодисаларининг нафақат юртимиз, балки бутун инсоният учун зиён етказиши мумкин бўлган салбий оқибатлари ҳақида доим огоҳлантириб келади. Шунинг учун ҳам Экопартия мамлакатимизнинг ҳар бир фуқаросини экологик муаммоларга бефарқ бўлмасликка ва экология учун курашларда фаол бўлишга чақиради.\nЎзбекистон Экологик партияси Марказий Кенгаши Ижроия қўмитаси Раиси\n✔ 54 🕔 10:18, 22.11.2021


Конституциямизнинг 27 йиллиги қутлуғ бўлсин! - "Севинч"\n"Севинч" > Янгиликлар > Янгиликлар > Конституциямизнинг 27 йиллиги қутлуғ бўлсин!\nБугун, Бош қомусимиз – Конституциямизнинг қабул қилинганининг 27 йиллиги, мамлакатимизда кенг нишонланади.\nКонституциямизда халқимизнинг хоҳиш-иродаси, инсон ҳуқуқ ва манфаатлари, давлат тузилиши ўз ифодасини топган. Бош қомусимизда, жинси, ирқи, миллати, дини, ижтимоий келиб чиқишидан қатъи назар, юртимиз фуқаролари тенглигининг кафолатланган. Замонавий демократик тараққиёт учун замин яратилган. Шунинг учун Конституциямизни ҳурмат қиламиз ва эъзозлаймиз.\nУшбу қутлуғ кун муносабати билан, “Севинч” ПФК раҳбарияти, мураббийлари, футболчилари ҳамда барча ходимлари номидан ҳамюртларимизни самимий муборак этамиз!\nЮртимиз тинч, осмонимиз мусаффо бўлсин, ҳар бир хонадонга осойишталик ва қут-барака тилаймиз. Бундай шодиёна кунлар юртимизда кўп бўлаверсин!\nКонституциямизнинг 27 йиллиги муборак бўлсин!


“Золим Истанбул”: Саратонни енгган Сахар, депрессиядаги Жерен ва ошиқлари сон-саноқсиз Женк (+фото) - 26 Октября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Октябрь » 26 » “Золим Истанбул”: Саратонни енгган Сахар, депрессиядаги Жерен ва ошиқлари сон-саноқсиз Женк (+фото)\n"Золим Истанбул” сериали кўпчиликнинг қизиқишига сабаб бўлгани ёлғон эмас. Инсоний муносабатлар, қадр-қиймат ҳақидаги ушбу ҳикоя телетомошабинларни экран қаршисига михлаб қўйди, десак адашмаймиз.\nБош рол ижрочилари томошабинларни қаҳрамонлар билан бирга яшаш, улар билан ғам чекиш, улар билан биргаликда шодланишга ундай олганлар.\nФикрет Кушкан (Огоҳ Карачай)\nФикрет Кушкан 13 ёшлик пайтларида отасидан айрилиб қолади. Оиласи эса Токат шаҳрига кўчиб кетишга мажбур бўлади. Орадан уч йил вақт ўтиб бўлғуси ижодкор таҳсил олиш учун Истанбулга қайтиб келади. Актёр икки марта уйланган. Биринчи рафиқаси билан ажрашган, иккинчи рафиқаси билан беш йилдан бери бахтли ҳаёт кечириб келмоқда. Фикрет Кушкан "Энг яхши актёр” сифатида турк кино мукофотини уч марта қўлга киритган.\nМине Тугай (Шениз Карачай)\nАктрисанинг шахсий ҳаётига оид маълумотлар кўп эмас. Маълум бўлгани, Мине оила қурмаган ва ҳозирча фарзандлари йўқ.\nМине Тугай ёга билан шуғулланади, касбини эса жуда яхши кўради. Актриса бўлиш истаги Минени болаликдан тинч қўймас эди. У коллежда ўқиб юрган вақтларидан бери намойишларда иштирок этарди. Коллежни тамомлаган қиз консерваторияга ўқишга кирди, актёрлик маҳорати факултетини тамомлаб, театр ва кино актрисасига айланди. Ижодкор 2009 йилда энг муваффақиятли актриса дея эътироф этилган.\nДениз Угур (Сахар)\nИқтидорли актриса, сценарийнавис ва гўзал аёл Дениз Угур бир неча ўнлаб фильм ҳамда сериалларда суратга тушган, шу билан бирга театрда ҳам фаолият олиб боради. Дениз Угурнинг ҳаёти аянчли ҳодисаларга тўла. Бўлғуси актрисанинг онаси балерина, отаси эса опера хонандаси бўлган. Шу сабабли унинг келгусида актриса бўлиши аниқ эди. Қиз жуда ёш турмушга чиққан, орадан уч йил ўтиб эса ажрашган. Бир неча йилдан кейин турмушга чиққан актриса жуда бахтли яшаётганди, аммо иккинчи эри фожиали тарзда ҳалок бўлади. Учинчи бор турмушга чиқиб, ажрашганида эса эри унинг ўз фарзандлари билан кўришишига тўсқинлик қилади. Тез орада актриса саратон касаллигига чалинади. 2012 йилда муваффақиятли операцияни бошдан кечирган ижодкор айни вақтда ижод билан машғул.\nОзан Долунай (Женк Карачай)\nОзан Долунай сериалдаги қаҳрамони каби Туркияга АҚШдан таҳсил олиб қайтган. Актёр 1991 йилда дунёга келган, айни вақтда ёши 30 га яқин келиб қолган бўлишига қарамай, оила қуриш ҳақида ўйлаганича йўқ. Аммо, мухлисалари ва ошиқлари сон-саноқ билмайди.\nБеркер Гювен (Недим Карачай)\nБеркер Гювен 1994 йили Туркиянинг Измир шаҳрида дунёга келган. Актёр "Золим Истанбул” фильми билан бир қаторда "Ватаним сенсан” фильмида Алексей ролини ижро этган.\nСера Кутлубей (Жемре)\n1994 йилда Анқарада дунёга келган Сера Кутлубей илк бор 2016 йилда "Қаҳрабо” фильмида ўзининг дебют ролини ижро этган. Актрисанинг келажаги порлоқ экани таҳмин қилинмоқда. Сера актрисалик билан бир қаторда моделлик фаолияти билан ҳам шуғулланади.\nБаҳар Шахин (Жерен)\nАктриса 1997 йилда Артвинда дунёга келган. Баҳар талабалик йиллариданоқ ўзини даромад билан таъминлаш учун ишлашни бошлаган. Қизнинг ота-онаси 14 ёшлик пайтларида ажрашиб кетган эдилар. Ёш ижодкор мураккаб руҳий ҳолатда эканлигига қарамай, карера қилиш ва кино оламида муваффақиятга эришишни уддалай олди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 25 | Добавил: www.horazm.net | Теги: #Yangilik, #Yangiliklar, #ahborot, #news, #uznews, #newsuz, #новости, #xabarlar, #habarlar | Рейтинг: 0.0/0


Uzbekistan Airways иккинчи А320neo самолётини қабул қилиб олди – Газета.uz\nUzbekistan Airways иккинчи А320neo самолётини қабул қилиб олди\n«Ўзбекистон ҳаво йўллари» Миллий авиакомпанияси сотиб олган иккинчи Airbus A320neо самолёти Гамбургдан Тошкентга етиб келди.\nLotinchada 10 апрель 2019, 08:08 Иқтисодиёт\n9 апрель куни кечқурун «Ўзбекистон ҳаво йўллари» Миллий авиакомпанияси сотиб олган иккинчи Airbus A320neо самолёти Гамбургдан Тошкентга етиб келди. Ушбу моделдаги биринчи самолёт 11 март куни етиб келган ва МАК ундан халқаро йўналишларда фойдаланишни бошлаб юборган.\nUzbekistan Airways матбуот хизматининг хабар қилишича, самолёт биринчи А320nео cингари ўзининг ёқилғи тежамкорлигини таъминловчи CFM International компаниясининг LEAP-1А двигателлари ва аэродинамик хусусиятларини янада яхшилаш имконини берувчи қанот конструкциясидаги замонавий ишланмалари, шу билан бирга симсиз интернет тармоғига уланиш ускуналари билан жиҳозланганлиги туфайли аввалги ҳаво лайнерлардан фарқланади.\nШунингдек, у икки классли компоновкада ишланган бўлиб, 150 йўловчини (бизнесда — 12та, эконом классда — 138та) ташишга мўлжалланган. Самолёт салонининг замонавий дизайни парвоз давомида йўловчиларга максимал қулайлик яратади. Қулай ва кенг ўриндиқлар, ҳар бир йўловчи учун мўлжалланган индивидуал кўнгилочар дастурли мониторлар, самолёт саҳнида ҳавонинг софлигини сақлаш ва тўғри тақсимланишини таъминловчи мукаммаллаштирилган кондиционер тизимига эга.\nАвиакомпания тўртта Интернет-уланиш пакетини тақдим этади: LITE (20 Мб) — тезкор мессенджерларни ишлатиш учун, MEDIUM (50 Мб) — ижтимоий тармоқларда мулоқот қилиш ёки янгиликлар сайтларига кириш учун, STREAM (120 Мб) — онлине иш ёки интернетга чиқиш учун қулай интернет учун, BUSINESS (220 Мб) — мазкур хизматнинг имкониятларини максимал даражада ошириш учун. Интернет тариф режасининг энг кам нархи — 5.95$, энг юқори нархи — 52,95$.\nПарвоздаги алоқа провайдери МАКнинг янги Аirbus А320nео ва ҳозирда фойдаланилаётган Boeing 787−8 Dreamliner самолётлари бортида Inflight Entertainmentand Connectivity (IFEC)нинг кўнгилочар дастурлари ва алоқа тизимини ўрнатган Panasonic Avionics Corporation компанияси ҳисобланади.\n2020 йилнинг кузида учинчи A320neo лайнерининг, яқин кунларда эса тўртинчи Boeing 787−8 Dreamliner ҳаво кемасининг етказиб берилиши кутилмоқда. Ушбу самолётларда ҳам интернетга симсиз уланиш имконияти мавжуд бўлади.


ЎзА - “Ишонч” газетасидан энг улуғ байрамга муносиб туҳфа\n“Ишонч” газетасидан энг улуғ байрамга муносиб туҳфа\n“Жонажон Ўзбекистоним, мангу бўл омон!”\nВатанимиз мустақиллигининг 28 йиллиги муносабати билан ижтимоий-сиёсий, маданий, маориф, спорт, молия, тиббиёт, қурилиш каби бир қатор соҳа вакиллари “Энг улуғ, энг азиз” байрамга муносиб совға тариқасида ўзларининг турли хил акция ва хизматларини таклиф этди.\nКейинги йилларда матбуотимизда пастлаш содир бўлди. Энди кишилар ахборотни кўпроқ интернет ресурслари орқали қабул қилишга ўрганишди. Ана шу шароитда “жон сақлаб”, керак бўлса, курашиб келаётган нашрлар ҳам талайгина.\nАйрим нашрлар ўзларининг онлайн платформаларини ҳам ишга тушириб, “икки флотда курашмоқда”. Баъзилари эса бошқача шаклда ишламоқда. Масалан, бир нашр муштарийларни жалб қилиш учун газеталарнинг бир қисмини бепул тарзда етказишни жорий этди, яна баъзиси, “ўз йўли”ни ўзгартириб ўқувчилар эътиборини тортди.\n“Ишонч” газетаси курашга жиддий киришибгина қолмай, муштарийлар учун турли хил имкониятларни, енгилликларни тайёрлаб қўйган. Таҳририят жамоаси “Энг улуғ, энг азиз” байрамга атаб газетанинг махсус сонини чоп этди.\n60 саҳифадан иборат газетанинг ушбу рангли-безакли сонидан бир қанча ўқишли мақолалар, шоирларнинг ижод намуналари, таҳлиллар, ва албатта, 28 йиллик тўйга атаб битилган танти изҳорлар ўрин эгаллаган.\nШоҳрух НЎЪМОНОВ, Нишонбой АБДУВОИТОВ (сурат), ЎзА


Мактабгача таълим ташкилотларида ўқув йили 2 сентябридан кейинги йилнинг 31 майигача бўлган даврни, ёзги соғломлаштириш даври 1 июнидан 31 августигача бўлган даврни ўз ичига олади.\nБоғчада ҳар бир гуруҳдаги бола сони меъёри камида 10 нафар бўлиши, бироқ 30 нафардан ортиқ бўлмаслиги лозим.\nМактабгача таълим ташкилотларининг иш режими\nболалар қисқа вақт бўладиган гуруҳлар (кунига 3-4 соат);\nболалар 3-4 соат бўладиган гуруҳларида — кундузги уйқу ташкил этилмайди ва бир марталик овқатлантириш ташкил этилиши мумкин;\nболалар 9 — 10,5 соат бўладиган гуруҳларида — 3 марталик овқатлантириш ташкил этилиши ва кундузги уйқу учун шароитлар яратилган бўлиши керак;\nболалар 12 соат бўладиган гуруҳларида — 4 марталик овқатлантириш ташкил этилиши ва кундузги уйқу учун шароитлар яратилган бўлиши керак.\nМактабгача таълим ташкилотларининг болалар кечаю кундуз бўладиган гуруҳларида кундузги ва тунги уйқу ҳамда 5 марталик овқатлантириш ташкил этилиши учун шароитлар яратилган бўлиши керак.\n3 ёшдан 7 ёшгача бўлган болалар узлуксиз ухламайдиган муддатнинг тавсия этиладиган максимал давомийлиги 5,5 — 6 соатни ташкил этади.\n3 ёшдан 7 ёшгача бўлган болалар учун суткалик уйқунинг тавсия этиладиган умумий давомийлиги муддати 12 — 12,5 соатни ташкил этади, шундан 2 — 2,5 соатни кундузги уйқу учун ажратиш тавсия қилинади.\nБоғчадаги гуруҳларни тўлдириш\nБоғчада тарбияланувчиларнинг ҳаётини муҳофаза қилиш\nГуруҳ тарбиячиси эрталаб болаларни қабул қилиб олгандан кейин, тарбияланувчиларнинг соғлиги гуруҳ тарбиячилари томонидан ҳамшира назоратида кўрикдан ўтказилади.\nБола боғчада бўлган вақтда соғлиғининг ёмонлашуви, шунингдек бошқа нохуш ҳолатлар кузатилган ҳолларда боғча ходимлари томонидан зудлик билан тиббиёт ҳамширасига, шунингдек унинг ота-онасига хабар берилади. Бунда тарбияланувчининг ота-онаси етиб келгунга қадар тиббиёт ходими томонидан биринчи тиббий ёрдам кўрсатилиши лозим.\nБола боғчада бўлган вақтда уларни ёлғиз ва назоратсиз қолдириш тақиқланади.\nБолаларни боғча ҳудудидан ташқарига сайр ёки экскурсияларга олиб чиқиш ички ишлар органлари билан келишилган ҳолда амалга оширилади.\nБоғчаларга ҳудудига кириш эшигига қўнғироқ ўрнатилиши ва гуруҳда мавжуд бўлган жавон, илгак, портретлар, шунингдек гул тувакларини жойлаштиришга мўлжалланган махсус мосламалар девор ёки полга маҳкамлаб қўйилиши лозим.\nБоғчада овқатланишни ташкил қилиш\nМактабгача бўлган ёшдаги болалар учун табиий озиқ-овқат маҳсулотлари тўплами, уларни ёшига доир физиологик эҳтиёжларига мувофиқ бўлган рационал ва мутаносиб озиқ-овқат билан таъминлаш тартиби Соғлиқни сақлаш вазирлиги томонидан Мактабгача таълим вазирлиги билан биргаликда белгиланади.\nМактабгача таълим ташкилотларида озиқ-овқат сифати устидан назорат Вазирлар Маҳкамаси ҳузуридаги Санитария-эпидемиология назорати давлат инспекцияси, унинг ҳудудий бўлинмалари ва мактабгача таълим органлари томонидан амалга оширилади.\nБолаларни овқатлантиришда фойдаланиш бутунлай тақиқланган маҳсулотлар рўйхати\nтермитик ишлов берилмаган творог ва сметана;\nсувда яшовчи қушларнинг тухуми ва гўшти;\nветеринар кўригидан ўтказилмаган гўшт ва балиқ;\nуйда тайёрланган яшил нўхат, консерва маҳсулотлари;\nқопқоғида герметик бузилиш аломати бўлган банкалардаги консерва маҳсулотлари;\nифлосланиш ва турли паразитлар билан зарарланиш аломати бўлган ун, крупа, қуруқ мевалар;\nбузилиш аломати бўлган сабзавотлар;\naччиқ овқатлар, зираворлар, овқатга сунъий қўшимчалар;\nтаркибида синтетик ароматизаторлар, сунъий ранг берувчи воситалар қўшилган маҳсулотлар, хусусан газланган ичимликлар, кондитерлик маҳсулотлари, сақич чипс ва бошқалар;\nтузланган сабзавот ва мевалар;\nёғ массаси 72 фоиздан кам бўлган сариёғ;\nтурли хил колбаса, сосиска ва сарделкалар;\nмайонез, мурч, горчица, хрен, уксус, табиий кофе.\nҚуйидаги овқат маҳсулотларини тайёрлаш ёки болаларга бериш тақиқланади:\nқолиб кетган овқатлар;\nгўштли ёки творогли блинчик;\nтухум аралаштирилган макарон;\nкремли кондитерлик маҳсулотлари;\n6 кунли боғча\nбеш кунли боғча\nЎзбекистон Республикасининг "Мактабгача таълим ва тарбия тўғрисида"ги Қонуни


Олимлар Тутанхамон ўлимининг сирини аниқлади - www.Voydod.net\nОлимлар Тутанхамон ўлимининг сирини аниқлади\nБританиялик олимлар Миср фиръавни Тутанхамон мумиясини қамраб олгансирга ойдинлик киритиши мумкин бўлган навбатдаги маълумотлар билан ўртоқлашди.\nМутахассисларнингсўзларига кўра, Қадимги Миср фиръавни икки ғилдиракли жанг араваси остида ҳалок бўлган. Улар 20 ёшли ҳукмдормумиясининг уч ўлчамли компьютер моделини яратди ва айнан қандай жароҳатлар ўлимга олиб келган бўлишимумкинлигини аниқлашга муваффақ бўлди. Унга кўра, фиръавн танасининг чап томони ғилдирак остида қолган ва уўша жойнинг ўзида ҳалок бўлган. Тутанхамоннинг жароҳатлари автомобиль остига тушган одамларникига жудаўхшаб кетади.\nҚайд этиб ўтамиз, Тутанхамоннинг мумияланган танаси 1922 йилда топилган.Миср фиръавни мамлакатга 9 йил ҳукмронлик қилганидан кейин эрамиздан олдинги 14 асрда 20 ёшида вафот этган.Бундан олдин олимлар Тутанхамоннинг ўлими ҳақидаги бир нечта тахминларни илгари сурганди, уларнинг орасидабезгак ва қотиллик ҳам бор.


4/25/2007 9:12:26 AM\nБу умр солиҳми, осийми, най чалингай оқибат,\nАҳлига хуснин аён этгай ваъдаланган охират,\nҲар азоб-у, ҳар савобим олғуси Ҳақ моҳият,\nЎтар дунё даҳли у кун менинг йўлимда панд этмас.\nЯратгандан тухфа бу эрка умрни уз якинлари, ота-онаси, фарзандалари, ва суюкли ёри-жонидан узокда, коронгу зиндонларда, утказаётганларнинг хаммасининг елкасига бир хил тамга босилади: "Террорчи", "Халк тинчлигига хавф солувчи" Юрагимдан кечаётган фикрлар конимни кайнатиб икки чаккамга уради. Бошимни кулларим билан сикаман, изтиробли уйларимни когозга тушуришга кийналаман. Нахотки.., нахотки сиз жаноблар халкнинг тинчлигини уйлаяпсиз? Усмон Носирларнинг, Чулпонларнинг, Файзулла Хужаларнинг янгрок овозини хам "Халк душмани" деган килич билан чопган эдингиз. Биз уша йилларни "катагон" дедик, ойдинликка чикдик деб кучаларимизни, нашриётларимизни, биноларимизни уларнинг номлари билан атай бошладик, уларнинг улмас ижодини урганишни бошладик, аммо бир вактнинг узида бошка янгрок овозларни бугиш бошланди. Яна элнинг жонкуярларини кувгин кила бошладилар, бир туп оломонни идрок йулига етаклаётганларни, хак-хукуки учун жавлон ураётганларини фитна айблар билан камай бошладилар. Миллатнинг идрокли кисмини камай бошладиларми, кувгин килиб бошладиларми, билгинки улар бу халкнинг кузларини юммокчи. Бу халкнинг эртасини боши берк кучага кадамокчи. Эрта яна бир тонг отиб, бугун отилиб, сотилиб, ютилиб, камалиб кетган миллатдошларимизнинг номини абадийлаштиришимизга шубха йук. Аммо.. аммо.. шу дахшатли зулматлар ютаётган миллатнинг овозлари кайтмасдир.\nТелефон кунгироги жаранглайди. Кутарсам оиламиз дусти. Салом-алик килиб туриб овози калтираётгандай хис килдим "Тинчликми?" "Бу лаънатилар, Хусайин акани бир умрга камок жазосига хукм килишибди - деди афсусланиб,- балки бирор нима ёзарсиз Дилсора?-унинг овозидаги огриб турган одамийлик туйгуси, "Бу тугрисида бир йилдан купрок вактдан бери ёзишаяпти. Хадеб ракамларни такрорлайвергандан наф бормикан?" - дегани изн бермади. Кечки пайт Хусайин аканинг якин дустларидан бирига кунгирок килдим. Нийятимни эшитибок, дарров узи етиб келишини билдирди. Узок сухбатлашдик, бунга хам каноат килмай Хусайин Жалилнинг аёллари билан уландим. Бу сухбатлардан олган туйгуларимни, фикрларимни ва таъсуротларимни уз холича когозга тушуриб билармиканман, сиз азизларнинг калбингизга етказа олармиканман?\nХуш, Хусайин Жалил ким? Нега Узбекистонга, кейин Хитойга унинг умри зиндонда утиши керак булиб колди?\nХусайин Жалил уйгур миллатининг жонкуяр фарзанди, эрксевар йигити. У Шаркий Туркистонда таваллуд топган, динга жуда эътикодли, мачитда имомлик килган ва болаларга ислом илмидан, Куръон илмидан сабок берган. Уни баъзи манбаларда хукук химоячиси деб ёзаётганлари бежиз эмас. У бирор хукукни химоя килиш ташкилотларига аъзо булиб, иш олиб бормаган булсада, Кашкарда хукуки топталган уйгур одамларининг саволларига жавоб излаб борадиган ишончли кишиси, уларга ёрдам бериш учун юруриб-еладиган халкпарвари эди. Унинг сиёсат ва хукумат конунлари борасидаги билими ва тушунчалари анчагина мустахкам, одамларга наъфи тегадиган даражада эди. Жуъмадан кейин амри-маъруф килганларида мажитга одам сигмай кетаркан. Шундай йигинларда Уйгур халкининг топталаётган хукуклари тугрисида, беайб хурланаётган уйгурлар номидан жон куйдириб гапирган бу инсонни "Хитой давлати нега ёмон куриб колди?" - деган саволни бермокнинг узи кулгили. Хитой давлати уз халкига, айникса босиб олинган Туркистон халкига, оёгининг остидаги сон-саноксиз чумолилардай карашда, бизнинг Каримовдан олдинрокда туришини купчилик билади. Аммо анашу чумолиларни бирлаштириб, уларнинг кичкина нишига захрини келтириб бировга карши куйиб билиш, хар кандай диктаторни чучитиб куйишига шубха йук. Хусайин Жалилда анашу куч бор эди. Унинг инсонлар орасида, уз одамийлиги, динга эътикоди ва халкпарварлиги билан топган мавкеи, мингларни ортидан эргаштира оладиган кудратга эга эди. Борган сари тингловчилари купайиб, овози ёзилган тасмалар халк ичига нурдай кириб бораётган Хусайин Жалил Хитой хукумати томонидан сикувга ола бошланди. 1996 йилда Хусайин Жалил Хитой тазйикларидан кутулиш максадида Киргизистонга кочиб утади ва бахтга карши у ерда хам камокка олинади. Суддан Туркия давлатининг ёрдами билан, сохта паспорт оркали чикиб кетади, аммо aёли ва уч боласи Хитой ичидан колиб кетишади. Шу йиллар давомида Хусайин Жалил доим Хитой ичида колган икки угли ва бир кизини моддий жихатдан таъминлаб турган. Хар кунгирок килганда, ун саккиз ёшли углига укишини давом эттириши жуда зарурлигини таъкидлаган. Хусайинжон Жалил Узбекистонга келиб озрок вакт бозорда савдо-сотик билан шугулланади. Аммо Узбекистон хукуматининг Хитой билан булган узаро фосикий муносабатларидан кунгли тулмаган Хусайин Жалил Туркияга кетади ва асли Тошкентлик Комила исмли узбек кизи билан оила куришади. Туркияда утган икки йил мобайнида, Хусайин Жалил бир муддат заводда ишчи булиб ишлайди, мачитда имомлик килади бошка пайтларда тижорат билан шугулланади. 2001 йилнинг охирида Хусайин Жалилга ва оиласига Бирлашган Миллатлар Ташкилотининг ёрдами билан "Кочкин" макоми берилади ва Канада давлатидан бошпана олишади. Дустларининг айтишича Узбекистонни ва узбек халкини уз халким деб билган Хусайин Жалил уни уйгур деб таништирган узбекларга хазиллашиб "узбек, уйгур деманглар, иккаламиз дарёнинг икки томонида колган бир миллатмиз" деб айтаркан. Шундай килиб 2006 йилнинг 6 февралида Хусайин Жалил оиласи билан олдин Киргизистонга кейин Узбекистонга аёлларининг кариндош-уруглариникига мехмонга боришади. Олдинига Хусайин Жалилнинг Узбекистонга ташрифи бир караганда тинч, ризоладагидай утаётганди, аммо 27 февралда паспортнинг визасини чуздириш учун ички ишлар булимига борганда Хусайин Жалилни хибсга олишади. Узбекистон хукумати Андижон вокеаларини бости-бости килишда жонбозлик курсатган Хитой хукуматини ёглик улжа билан сийламокчи булгани тушунарли. Нима сабабдан хибсга олганларини билишга интилган Комила Жалилга сабаби айтилмайди ва ташки ишлар министири шахсан узига, шов-шув кутарса, Канада хукуматига билдирса, узига кийин булиши айтиб куркитади. Аёлнинг бош уриб бормаган эшига колмайди, охирида “эринг Киргизистонда одам улдирган, Олмаликда икки одамни улдиришда иштирок этган, террорчи гурухларга алокаси булган” деган тухматларни эшитгач нима булаётганини идрок этган аёл Канада хукуматига мурожаат этиб ёрдам сурайди. Хусайин Жалилга куйилаётган айбни тахлил килиш учун Узбекистонга келишни хохлаган Канада консулига Узбекистон виза бермайди. Узбекистонда хеч нима килиб билмаслигини англаган аёл, 21 Апрелда Канадага кайтиб келади ва 24 Апрелда Канада Ташки Ишлар Вазири Петер Маккей (Peter Mackey)кабулига киради. Узбекистон билан на иктисодий, на сиёсий алокаси булмаган Канада хукумати, Узбекистонда булаётган вокеаларни тушунишга ожизлик килаётганини яширмайди. 2006 йил Июнь бошларида Хусайин Жалил Хитойга бериб юборилади. Хитой суд жараёнларига Канада хукуматининг иштирок этишига каттик тускинлик килади. Хитой конунларига куз ташласангиз, Хусайин Жалил Канада хукумати фукаролигини кабул килган кундан бошлаб Хитой фукаролигидан уз-узидан чикиб кетиши лозим эди. Аммо Хитой хукумати хам Узбекистон хукумати сингари конунни хохлаган куринишида бузишдан тап тортмаслини яна бир бор исбот этди, Хусайин Жалилни Хитой фукароси сифатида суд килди. Хусайин Жалил харакатлари Хитой давлати конунларига зид эканлигига шубха йук. Чунки хеч кайси хукумат, хукумат ислохотларидан норози одамларни йукламайди, уларни давлатга карши деган айб билан жазо белгилайди. Уз миллатининг эркини истаган бу инсон Хитой хукумати конунларини бузгани учун озодликдан махрум килинди, аммо у бу конунлар билан яшаб билмаслигини уз халкига исбот этди. Уз конунларининг инсонпарвар эмаслини яшириш, ёки уз конунларига узи амал килмаслигини курсатишни лойик топмаган хукумат уз улжасини "Террор" ахлати билан сугориши гирт искиртликдир. Хусайин Жалилга одам улдириш, одамларни хукуматга карши террорчиликка йулналтириш айблари тункарилди. Куллари кишанланган Хусайин Жалилнинг унсиз сузларини тингламокка уринаман:\nБир куни тогларга айланар дунё,\nТошлар айланади зинапояга,\nБозор ортда колур, ёлгончи савдо,\nМен хам йул олурман тикка кояга.\nБошимда айланар музлаган уммон,\nКарс этиб ёрилар тушганда соям.\nМайли, умрим олса бу уткинч замон,\nМенинг калбимдадир у хак химоям.\nНурлар ёгилади осмон йиртилиб.\nСикканча жойлайман ураб юракка.\nКуёш дийдорини кумсаб, согиниб,\nМен хатто бораман улимга тикка\nБугун золимларга умрим керак чин,\nКуркоклар билади; ортимда минглар.\nАсли хам халкимга атаган эдим,\nУмримни олинглар... Умрим олинглар.


Покистонда учоқ қулаши оқибатида камида 17 киши нобуд бўлди\nРавалпинди яқинидаги учоқ қулаган жой, Покистон, 2019 йил 30 июли.\nПокистоннинг Равалпинди шаҳри яқинида 30 июль куни чоғроқ ҳарбий учоқ қулаши оқибатида камида 17 киши ҳалок бўлди.\nМаҳаллий ҳарбийларга кўра, авиаҳалокатда қурбон бўлганларнинг 12 нафари тинч аҳоли вакили, 5 нафари эса ҳарбийдир. Учоқ қулаши натижасида, шунингдек, ўндан зиёд киши тан жароҳати олган. Расмийлар минтақада фавқулодда вазият эълон қилганлар.\nЯрадорлардан айримларининг аҳволи оғир бўлгани учун қурбонлар сони янада ортиши мумкин. Авиаҳалокатга нима сабаб бўлгани ҳақида ҳали маълумот берилганича йўқ. Учоқ Мора Калу қишлоғи узра машқ парвозини амалга ошираётган пайтда қулагани айтилмоқда.